САЙЛОВОЛДИ ДАСТУРИНИ АМАЛГА ОШИРИШ УЧУН - Ўзбекистон овози газетаси\nқатъийлик ва ташаббускорлик кўрсатиш талаб этилади\n9 апрель куни Тошкент шаҳрида Ўзбекистон Халқ демократик партияси Марказий Кенгашининг III пленуми бўлиб ўтди.\nПленумда мамлакатимизда бўлиб ўтган сайловларда Ўзбекистон Халқ демократик партиясининг иштироки, демократик ислоҳотларни чуқурлаштириш жараёнида партия ташкилотлари олдида турган долзарб вазифалар муҳокама қилинди. Мазкур масала юзасидан Ўзбекистон ХДП Марказий Кенгаши раиси, Олий Мажлис Қонунчилик палатасидаги партия фракцияси раҳбари Ҳотамжон Кетмонов маъруза қилди.\n– 2014 йилда Олий Мажлис Қонунчилик палатаси, маҳаллий ҳокимият вакиллик органларига ҳамда 29 март куни Ўзбекистон Республикаси Президентлигига бўлиб ўтган сайловлар партиямиз учун жиддий сиёсий имтиҳон, шунинг билан бирга, катта тажриба мактаби бўлди, – деди партия етакчиси. – Ушбу сайловлар натижаларидан келиб чиққан ҳолда, демократик ислоҳотларнинг ҳозирги босқичида партиямиз олдида турган долзарб вазифаларни белгилаб олишимиз зарур.\nМаълумки, Ўзбекистон Республикаси Президенти сайлови мамлакатимизда демократик ислоҳотлар янада чуқурлашаётган, фуқаролик жамиятини ривожлантириш янги босқичга кўтарилаётган ўта масъулиятли жараёнда ўтди.\nУшбу сайлов демократик ислоҳотлар натижасида юртимизда кўппартиявийлик тизими изчил ривожланаётгани, сиёсий партияларнинг мамлакатимиз ижтимоий-сиёсий, социал-иқтисодий ҳаётидаги иштироки кучайиб бораётганининг исботи бўлди. Сайловолди ташвиқотининг барча босқичида сиёсий партияларга, улардан кўрсатилган номзодларга тенг ва кенг шароит яратиб берилди. Сайловда овоз бериш ва овозларни санаб чиқиш жараёнларини партиямиздан тайинланган 9003 нафар кузатувчи кузатиб борди.\nПартиямизнинг сайловдаги иштироки таҳлили дастуримизда белгиланган вазифалар аҳолининг кенг қатламлари манфаатларини етарли даражада қамраб ололмаганини ҳамда уни такомиллаштириш зарурлигини кўрсатди.\nКейинги йилларда қонунларга киритилган ўзгартиш ва қўшимчалар натижасида сиёсий партияларнинг давлат ҳокимиятини шакллантиришдаги ўрни мустаҳкамланиб, жамият ҳаётига таъсир кучи сезиларли даражада ошди. Хусусан, Олий Мажлис Қонунчилик палатасида парламентда кўпчиликни ташкил этувчи Демократик кучлар блоки ташкил топди.\nПартиямиз фракцияси эса ҳукуматнинг яқин ва узоқ истиқболга мўлжалланган Ҳаракат дастурида белгиланган қатор муҳим ижтимоий-иқтисодий масалаларни ҳал қилиш йўллари юзасидан ўз нуқтаи назарига эга эканини билдириб, «Ўзбекистон Республикаси Олий Мажлисининг Қонунчилик палатаси тўғрисида»ги Конституциявий қонуннинг 251-моддасига мувофиқ, ўзини парламентда кўпчиликни ташкил этаётган Демократик кучлар блокига нисбатан мухолифат деб эълон қилди.\nПарламентда Демократик блокка нисбатан мухолифат сифатида фаолият юритиш ЎзХДП фракциясидан ниҳоятда қатъийлик ва талабчанликни, унинг аъзоларидан эса фаоллик ва ташаббускорликни талаб қилади.\nЮқорида таъкидлаб ўтилганларнинг барчаси партия ташкилотлари ва депутатлик гуруҳлари фаолиятини тубдан кучайтириш зарурлигини кўрсатиб турибди. Бу Сайловолди дастуримизда белгиланган вазифаларни амалга оширишда ҳал қилувчи аҳамиятга эга масаладир, деди партия етакчиси.\nМаълумки, партиямиз Олий Мажлис Қонунчилик палатаси ва давлат ҳокимияти маҳаллий вакиллик органларидаги депутатлик бирлашмалари орқали амалга ошириладиган 2015-2019 йилларга мўлжалланган Сайловолди дастурини қабул қилган. Унда давлат ва жамият томонидан манзилли ижтимоий ҳимоя ва ижтимоий қўллаб-қувватлашга эҳтиёжманд бўлган, касбий малака, доимий иш жойи ва маошга эга бўлмаган ёлланма ишчилар, иқтисодиётда банд бўлмаган меҳнатга лаёқатли аҳоли, ишга жойлашишда қийинчиликларга дуч келаётган инсонлар, пенсионерлар, ногиронлар, кам таъминланган оилалар манфаатларини ҳимоя қилиш асосий мақсад этиб белгиланган.\nУшбу вазифаларни бажариш учун, айниқса, Олий Мажлис Қонунчилик палатасидаги фракциямиз ва жойлардаги партия гуруҳлари ўз ҳуқуқ ва ваколатларидан самарали фойдаланиши зарур бўлади.\nАввало, парламентда фракциямиз партиялараро рақобатнинг қонунда назарда тутилган механизмларини тўлиқ ишга солган ҳолда, қонун ҳужжатларини ишлаб чиқиш, мамлакат ижтимоий-иқтисодий ҳаёти билан боғлиқ муҳим қарорлар қабул қилиш жараёнларида электорат манфаатларининг, албатта, инобатга олинишига эришмоғи лозим.\nШу мақсадда ЎзХДП фракцияси давлат ҳокимияти ва бошқаруви органлари мансабдор шахсларининг улар тасарруфига кирадиган масалалар юзасидан ахборотини эшитиш амалиётини изчил давом эттиришни режалаштирмоқда.\nПартия раҳбари, шунингдек, халқ депутатлари маҳаллий Кенгашларининг сессиялари, доимий комиссия йиғилишлари муҳокамасига мунтазам равишда таклифлар киритиб бориш, партия электоратини ўйлантираётган муаммолар, ижтимоий соҳага бюджетдан ажратилаётган маблағларнинг мақсадли ишлатилиши юзасидан депутатлик ҳамда жамоатчилик назоратини изчил йўлга қўйиш масалаларига ҳам эътибор қаратди.\nПленумда ҳудудий ва бошланғич партия ташкилотлари ишини кучайтириш, мурожаатлар билан ишлаш тизимини такомиллаштириш, электорат манфаатларини ҳимоя қилиш, хусусан, битирувчиларни ишга жойлаштириш билан боғлиқ вазифалар ҳам атрофлича муҳокама қилинди. Сўзга чиққанлар бу борада олиб борилаётган ишлар ҳақида атрофлича маълумот берди, келгусидаги чора-тадбирлар хусусида ўз фикр-мулоҳазаларини билдирди.\nХусусан, Олий Мажлис Қонунчилик палатасининг Меҳнат ва ижтимоий масалалар қўмитаси раиси, ЎзХДП фракцияси аъзоси Ёқуб Умаров партия Сайловолди дастурида белгиланган вазифаларни бажаришда фракция ташаббускорлигини ошириш масаласида маъруза қилди.\n— Партиямиз нуқтаи назари ва сайловчиларнинг фикрларини инобатга олган ҳолда, муқобил қонун лойиҳалари киритиш механизмидан кенг фойдаланишимиз, партиялараро рақобатда, парламентдаги фракциялараро баҳс-мунозараларда ўз позициямизни қатъий ҳимоя қилишимиз зарур, — деди депутат. — Бунинг учун ҳар биримиз фаол бўлишимиз, парламентда муҳокама қилинаётган ҳар бир ҳужжатни электорат манфаатлари нуқтаи-назаридан чуқур таҳлил қилишимиз, шу асосда ўз позициямизни билдиришимиз талаб этилади.\nПарламентда фуқароларнинг устувор ҳуқуқлари билан боғлиқ масалалар юзасидан қарорлар қабул қилинишидан аввал бу борада жамоатчилик маслаҳатлашувларини ўтказишнинг мажбурийлиги тамойилига риоя қилинишини таъминлаш лозим бўлади. Фракциямиз ушбу масалада белгиланган процессуал механизмларни тўлиқ ишга солишга интилади.\nФракциямиз ташаббуси билан «Касаначилик тўғрисида» қонун лойиҳасини ишлаб чиқиш ҳамда Ҳукумат аъзоларининг ҳисоботлари юзасидан иккита парламент эшитувини ўтказишга доир таклифлар парламентда қўллаб-қувватланди. Мазкур таклифлар Олий Мажлис Қонунчилик палатасининг 2015 йилга ва кейинги йилларга мўлжалланган ташкилий-ҳуқуқий тадбирлари, қонун ижодкорлиги ва назорат-таҳлил ишлари Дастурига киритилди.\nЎзбекистон Халқ демократик партияси бошланғич ташкилотлари фаолиятини такомиллаштириш, шу орқали маҳаллий партия ташкилотлари ишини кучайтириш масаласига алоҳида эътибор бермоқда.\nПленумда ЎзХДП Уйчи туман кенгаши раиси Равшан Абдуллаев бу ҳақда ўз фикр-мулоҳазаларини билдирди.\n— Мамлакатда амалга оширилаётган ислоҳотларга реал таъсир кўрсата олсаккина сиёсий майдонда мустаҳкам ўрнимиз, нуфузимизга эга бўламиз, — деди у. — Бунинг учун кучли бошланғич партия ташкилотларига эга бўлишимиз лозим. Демак, биз партиямизни кучайтириш ҳақида гапирар эканмиз, биринчи навбатда бошланғич партия ташкилотларига эътибор беришимиз керак. Чунки, аҳоли, сайловчилар, электорат вакилларини ўйлантираётган масалалар, жойлардаги муаммолар кўпроқ бошланғич партия ташкилотларимизга аён бўлади.\nАйни пайтда туманимизда 65 та бошланғич партия ташкилоти фаолият кўрсатмоқда. Уларнинг етакчилари билан тизимли равишда йиғилишлар, давра, суҳбатлари, сиёсий ўқув ва семинар-тренинглар ўтказиш йўлга қўйилган. Аммо биз барча бошланғич ташкилотларни сиёсий ўқувлар билан қамраб ололганимиз йўқ. Баъзи ҳолларда ўқувлар ўтказиш ўз ҳолига ташлаб қўйиляпти. Ўқувларни юқори савияда ўтказишда ҳанузгача тарғибот гуруҳларимиз, маҳаллий Кенгашлардаги депутатларимиз имкониятидан етарли даражада фойдалана олмаяпмиз.\nБундай камчиликларни бартараф этиш учун бошланғич ташкилотлар етакчиларининг сиёсий билимини ошириш, аъзолар билан доимий мулоқот муҳитини юзага келтириш, уларнинг партиямиз дастурий мақсадлари ҳақида тушунчаси ва тасаввурини янада бойитиш чораларини кўриш зарур.\nЎзХДП «Истиқбол» ёшлар қаноти Самарқанд вилоят бўлими етакчиси Ойтўла Абдураимова пленум иштирокчилари эътиборини касб-ҳунар коллежлари битирувчиларини ишга жойлаштириш масаласига қаратди.\n— Бугунги кунга келиб бутун дунёда бандлик, айниқса, ёшлар бандлигини таъминлаш масаласи жиддий муаммога айланди, — деди у ўз сўзида. — Шу боис мамлакатимизда аҳоли бандлигини таъминлаш, айниқса, таълим муассасалари битирувчиларини ишга жойлаштириш устувор вазифа этиб белгиланган.\nБир неча йилдан бери ҳукумат таклифи асосида парламент томонидан иш ўринлари ташкил этиш ва аҳоли бандлигини таъминлаш Дастури тасдиқланмоқда. Унга кўра, ҳар йили касб-ҳунар коллежларини тамомлаган 500 минг нафарга яқин битирувчи ишга жойлаштирилмоқда.\n2014-2015 ўқув йилида Самарқанд вилоятидaги 161 та касб-ҳунар коллежини 58 минг нафардан ортиқ ёшлар битиради. Уларни иш билан таъминлаш, меҳнат қилиш кўникмаси мустаҳкамланиши учун уларга ёрдам бериш долзарб масаладир.\nМенимча, ўз ишини йўлга қўйиш истагидаги ёшларга кредитлар бериш тизимини янада такомиллаштириш, бу борада тижорат банклари мутасаддилари масъулиятини кучайтириш зарур бўлиб турибди. Депутатлар ўз фаолиятида шуни ҳисобга олади, деб умид қиламан.\nИш билан таъминлаш масаласи ўқувчи коллежни битириш арафасида турганида эмас, балки у коллежга ўқишга қабул қилинган вақтдан бошлаб кун тартибига қўйилса, бу бўйича амалий ҳаракатлар бошланса, яхшироқ бўларди. Шунда ўқувчи ўзи учун кафолатланган иш ўрни мавжудлигини ҳис қилган ҳолда, бутун диққат-эътиборини ўқишга, танлаган касби сир-асрорларини пухта ўрганишга сарфлаган бўларди.\nПленумда, шунингдек, Ўзбекистон ХДП Тошкент шаҳар кенгаши раиси Ҳайдар Бобохонов Ўзбекистон ХДП Ҳаракат дастури бажарилишида партия гуруҳларининг фаол иштирокини таъминлаш, «Камолот» ёшлар ижтимоий ҳаракати Сирдарё вилоят бўлими бошқаруви раиси Лазизбек Аҳмедов партиянинг бошқа ташкилотлар билан ҳамкорлигини кучайтириш масалалари бўйича ўз фикр-мулоҳазаларини билдирди.\nПленумда Ўзбекистон Халқ демократик партияси ташкилотлари ва депутатлик бирлашмалари фаолиятини кучайтириш билан боғлиқ бошқа масалалар ҳам кўриб чиқилди. Иштирокчиларнинг фикр-мулоҳазалари, таклиф ва тавсиялари асосида пленумда тегишли қарорлар қабул қилинди.


Халқ таълими вазири Шерзод Шерматов ижтимоий тармоқларда кенг муҳокамаларга сабаб бўлаётган Чироқчидаги мактаб филиали ва шу каби бинолар масаласида фикр билдирди.\nВазир Ўзбекистонда 1170та мактаб филиаллари мавжудлиги, улардан 300таси аҳоли томонидан қўлбола усулда қурилиб, фойдаланиб келинаётгани тўғрисида маълумот берган. Унинг айтишича, мазкур биноларни ёпиш ёки мактаблар таркибига қўшиб юбориш ёки ўша ҳудудда янги мактаблар қуриш масаласи маҳаллий ҳокимликлар зиммасига юклатилган.\n«Шу пайтгача мактабларга деярли инвестиция киритилмаган. Охирги икки йилда мактабга бўлаётган инвестиция ўзгарди. Унгача асосан коллеж ва лицейларга инвестиция ажратилган.\nТан олишимиз керак, аҳолимизнинг ҳам, иқтисодиётимизнинг ҳам молиявий аҳволи унчалик мақтанадиган даражада эмас.\nЧироқчида ҳам, бошқа жойларда ҳам кўп муҳокамага сабаб бўладиган масалалардан бири - филиаллар. Филиал дегани нима? Аҳоли ўша жойга кўчиб борган, лекин кўпчилигининг кадастр ҳужжати ҳам йўқ. Ўзи ҳашар йўли билан қурган бинони мактабни филиали қилиб очиб қўйган. Чунки асосий мактаб узоқда жойлашган. Қишлоқларда, тоғли ҳудудларда ўқишга бориш учун транспорт йўқ. Шунинг учун ҳам ўша мактабларнинг аҳволи қўрқинчли ҳолатда бўлади. Чунки улар пахсадан, қўл учида қурилган бинолар. Булар давлат дастури билан қурилган мактаблар эмас.\nБунга объектив сабаблар ҳам кўп. Чунки СССР тарқалганидан кейинги давр таққосланса, шу пайтгача аҳоли сони энг кўп ўсган давлат Ўзбекистон бўлди. 1990 йилга солиштирсак, аҳоли сони 16 млн кишига ошган. Кейинги ўринда жойлашган Тожикистонда аҳоли сони 4 млн кишига кўпайган. Россияда эса аҳоли камайган.\n16 млн кишининг асосий қисми ёшлар. Улар учун кўпроқ мактаб, поликлиника ва бошқа янги зурурий иншоотларни қуришимиз керак. Шунча йилда қилинмаган ишни икки йилда қилиб бўлмайди.\nРеспубликада 1170та шундай филиал бор. Уларда ҳамма ўқувчилардан бор йўғи 1 фоизи ўқийди. Филиаллар кичкина қурилган, биттагина хонадан иборат. Битта хонада 1, 2, 3-синф ҳам ўқийди. Борсангиз қизиқ-қизиқ ҳолатларга гувоҳ бўласиз.\nИккинчидан, ўша 1170та филиалдан тахминан 300таси қўлбола усулда қурилган. Аҳоли ўзи қуриб олган. «Мактабга келгин», дейилса жой узоқ. Бошқа бир жойда бу қишлоқдаги одам «у қишлоққа бормайман» дейди.\nБу масалага комплекс ёндашиш керак. Умумий вазиятга қарсак, ўша қишлоқларда сув ҳам, йўл ҳам йўқ. Бу бўйича вазифа қўйилган. Яъни бирор ҳудуд ривожланадиган бўлса, унинг «генплани» бўлиши керак. Шу асосда уйлар қурилиши, кейин ижтимоий инфратузилма бўлиши лозим.\nАҳоли ўзбошимчалик билан дала ёки тоғнинг ўртасига кўчиб бориб, у ерда яшайдиган бўлса, кейин шунақа ҳолат юзага келади. Боғчаси ҳам, мактаби ҳам ёмон аҳволга тушади.\nБунақа эски, қолиб кетган филиаллар бўйича президентимиз томонидан маҳаллий ҳокимликларга вазифа қўйилган. Ўша мактабларнинг ҳаммасини ёки таъмирлаш, ёки ёпиб асосий мактабига ўтказиб юбориш ёки аҳоли сони ўсадиган бўлса, ўша жойда янги мактаб қуриб бериш керак», деди Шерзод Шерматов.\nБундан аввалроқ ижтимоий тармоқда Чироқчидаги мактаб филиалидаги оғир аҳвол акс этган суратлар тарқалиб, ижтимоий тармоқ фойдаланувчилари томонидан кенг муҳокама қилинганди.\n08:17 / 06.01.2021\n20:37 / 19.12.2020\nШерзод Шерматов вазирлар ва раҳбарларни ўзлари таълим олган мактабга боришга чақирди\n12:39 / 19.12.2020\n«Хато қилишдан қўрқманг». Шерзод Шерматов ёшларга муваффақиятли бўлиш учун тавсиялар берди


hidoyat.uz – “Мовароуннаҳр” нашриётининг сайти - Идора ҳаётида муҳим ҳодиса\nИдора ҳаётида муҳим ҳодиса\nЎзбекистон мусулмонлари идораси раиси, муфтий Усмонхон Алимов Ислом олами уюшмаси (Робита) бош котиби доктор Абдуллоҳ Абдулмуҳсин Туркийнинг таклифига биноан июн ойининг 13–20 кунлари Саудия Арабистони Подшоҳлигида сафарда бўлди ва уюшманинг 41-таъсис мажлисида қатнашди. Ислом олами уюшмаси 1962 йили Саудия Арабистонининг Макка шаҳрида ташкил этилган. Бош қароргоҳи Маккада, Мадина, Риёз ва Жидда шаҳарларида бўлимлари бор. Робитанинг асосий мақсади соф диний тушунчаларни кенгроқ ёйиш ва одамлар онгига сингдиришдан иборат. Уюшма таркибида саккизта турли йўналишга ихтисослашган бўлимлар бор. Олий органи Таъсис мажлиси тўртта мувофиқлаштирувчи кенгашдан иборат. Ташкилот 1974 йилдан бери БМТ қошида маслаҳатчи мақомига эга.\nРобита қошида ташкил этилган “Бутун дунё уламолари ҳайъати” бош маслаҳатчиси Доктор Муҳаммад Нур Раҳвон муфтий Усмонхон Алимовга мазкур ҳайъат раиси доктор Саъд Али Шаҳронийнинг мактубини топширди.\nРобитанинг Макка шаҳри яқинидаги қароргоҳида Ислом олами уюшмасининг Бош котиби доктор Абдуллоҳ Абдулмуҳсин Туркий муфтий Усмонхон Алимовни қабул қилди. Доктор Абдуллоҳ Робита билан Ўзбекистон халқи ўртасида дўстлик ва биродарлик келажакда янада мустаҳкам бўлади, деб ишонч билдирди ва диёримиздан Ислом олами ва мусулмонларга буюк асарлари билан хизмат қилган Имом Бухорий каби зотлар етишиб чиққани ва уларнинг асарлари дунёдаги барча мусулмонларга мерос экани ҳақида сўз юритди.\nРобитанинг 41-таъсис мажлиси 16 июн куни Бош қароргоҳда ўз ишини бошлади. Қуръони карим тиловат қилинди. Кейин Саудия Арабистони Бош муфтийи Шайх Абдулазиз Абдуллоҳ Оли Шайх сўз олиб, Робита фаолияти ва унинг таъсис мажлиси аъзолари хизматига юксак баҳо берди. Робита Бош котиблигига шу вазифани бажараётган доктор Абдуллоҳ Абдулмуҳсин Туркий номзодини кўрсатишни ва уни қўллаб-қувватлашини билдирди. Таъсис мажлиси аъзолари унинг таклифини бир овоздан маъқуллашди.\nМажлисга раислик қилувчи доктор Абдуллоҳ Туркий Робитанинг ўтган беш йилда Ислом олами ва мусулмонларга хизмат йўлида олиб борган фаолияти ва келажакда қилиниши керак бўлган муҳим ишлар тўғрисида сўзлади.\nТанаффус вақтида Робита қошидаги илмий ишлар ва анжуманлар ўтказиш бўлими мудири Раҳматуллоҳ Иноятуллоҳ, Робита Бош котибининг янги ёрдамчиси доктор Одил Шуддий муфтий ҳазратлари билан суҳбатда бўлди.\nБош котиб доктор Абдуллоҳ Туркий мажлиснинг иккинчи қисмида Ислом олами муаммолари хусусида маъруза қилди. Унда Ислом бирдамлиги, Фаластин ва Ақсо масжиди, Сурия, Ливия, Яман, Ироқ, Афғонистон, Сомали, Жанубий Филиппин, Қибрис ва оз сонли мусулмонлар яшайдиган давлатлардаги вазият ҳақида сўз юритди.\nЙиғилишнинг иккинчи куни таъсис мажлисига ўн етти давлатдан таклиф этилган янги аъзолар номзоди мажлис иштирокчиларига ҳавола этилди. Улар орасида Ўзбекистондан муфтий Усмонхон Алимов ҳазратлари ҳам бор эди. Муфтий ҳазратлари Робита таъсис мажлисига аъзо бўлгани муносабати билан ташкилот Бош котиби ва қатнашчиларга ташаккурини изҳор этиб, жумладан, бундай дедилар:\n“Мазкур халқаро Ислом ташкилоти фаолиятида иштирок этишим мустақил Ўзбекистон мусулмонлари ҳаётидаги муҳим ҳодиса деб биламан.\nИслом олами уюшмасига асос солинган кундан бошлаб ҳозиргача бу ташкилот ўзига юклатилган барча яхши ишларни, жаҳон халқлари ўртасида соф Ислом таълимотини тарқатиш каби муҳим вазифани пухта бажариб келмоқда. Ўз навбатида, биз ҳам бу халқаро уюшма билан Ислом маърифати ва маданиятини халқлар ўртасида мустаҳкамлашда, иншааллоҳ, ҳамкорлик қиламиз. Зеро, Аллоҳ таоло бундай марҳамат қилади: “Эзгулик ва тақво (йўли)да ҳамкорлик қилингиз, гуноҳ ва адоват (йўли)да ҳамкорлик қилмангиз! Аллоҳдан қўрқингиз! Албатта, Аллоҳ азоби қаттиқ зотдир” (Моида, 2).\nЮртимиз истиқлолга эришгандан кейин ватанимиз мусулмонларининг диний ҳақ-ҳуқуқлари тикланди. Шаҳар ва қишлоқларда янги масжидлар қурилди. Тошкент Ислом институти, Ислом университети, Ислом ўрта-махсус билим юртлари ишлаб турибди. Ҳар йили Ватанимиздан муборак ҳаж сафарига беш мингдан, умра сафарига эса олти мингдан ортиқ киши бормоқда. Диний муассаса кутубхоналарида улуғ аждодларимизнинг нодир қўлёзмалари сақланмоқда. Ота-боболаримизнинг бу асарлари дунё маданияти ривожига катта ҳисса бўлиб қўшилгани барчага маълум.\n2008 йили Самарқандда Имом Бухорий халқаро маркази қуриб, ишга туширилди. Бу иш ҳам ҳадис илми султони Имом Бухорийнинг бой меросини ўқиб-ўрганишга берилаётган катта эътибор натижасидир.\nМен яна бир бор Саудия Арабистони халқи ва ҳукуматига, Икки Ҳарам ходими подшоҳ Абдуллоҳ Абдулазиз жанобларига ҳамда Ислом олами уюшмасининг барча масъул раҳбарларига холис ҳурмат ва ташаккуримни изҳор этаман”.\nМуфтий Усмонхон Алимов 18 июн, душанба куни робита Таъсис мажлиси аъзолари билан бирга Мадинаи мунавварага бориб, Пайғамбаримизнинг муборак мақомларини зиёрат қилдилар. Сўнг яна Макка шаҳрига қайтиб, Робита Таъсис мажлиси аъзоси доктор Муҳаммад Рошид Қаббоний билан суҳбатлашдилар.


Асал ва долчин (корица) хар дардга даво » Скачать музыку бесплатно новинки музыки 2016-2017\nАсал ва долчин (корица) хар дардга даво\nКомментариев: 0 Просмотров: 1 112\nЮрак касалликлари: Хар куни 2 ош қошиқ асал билан 2 чой қошиқ долчинни аралаштириб, нонга суртиб истеъмол килинг. Натижада қондаги холестерин миқдори ва юрак хуружи хавфи камаяди. Шу билан биргаликда нафас олишни ва юрак мускулларини яхшилайди. Америка ва Канаданинг кўплаб кариялар уйларида юкоридаги фойдали «овқат»ни мунтазам истеъмол қилган кариялар, узларини анча яхши хис килаётганларини айтдилар. 2. Кучсизлик, холдан тойиш: Тадкикотларга кура, асал миқдоридаги шакар хавфли эмас, балки фойдали. Асал ва долчинни 1/1миқдорда қабул қилаётган катта ёшдаги одамларнинг айтишича, эътиборларини бир жойга жамлаш ва харакатчанлик даражалари ошган. Нахорда ва тахминан соат 15:00да, 0,5 ош қошиқ асал ва 1 чой қошиқ долчинни 1 стакан қайнатилган сувга аралаштириб ичилса, организмнинг чарчоғи кетади ва организм уз кучларини кайтадан тиклайди, деб тавсия этади Джон Милтон.Артрит: Бу касалликдан азият чекаётган одамлар, кунига 1 ош қошиқ асал ва 1 чой қошиқ долчинни 1 пиёла кайнатилган сув билан аралаштириб ичишлари лозим. Хаттоки сурункали артритдан қийналаётган одамларга хам бу шифобахш ичимлик ёрдам бера олади. Яқинда Копенгаген Университети докторлари тадқиқот олиб бордилар. Улар 200 та артрит касаллиги бор одамларга кунига 1 ош қошиқ асал хамда 1/2 чой қошиқ долчин аралашмасини нонуштадан олдин истеъмол қилишларини айтдилар. Бир-икки хафтадан сунг 73 та катнашчилар оғриқлардан бутунлай халос бўлганларини ва бир ойдан сунг эса, юра олмайдиган ва харакатларни оғриқсиз бажара олмайдиган, кўплаб касаллар харакат қилиш оғриқсиз кечаётгани ҳакида тадқиқотчиларга хабар бердилар.Холестерин: 2 ош қошиқ асал, 3 чой қошиқ долчин, 2 стакан қайнатилган илиқ сув қондаги холестерин миқдорини икки соат ичида 10% га камайтиради. Бу аралашмани кунига 3 махал истеъмол килиш, хаттоки сурункали касалларга хам ёрдам бера олади.Иммунитет: Хар куни асал ва долчин коришмасини танаввул қилиш организмни хавфли вирус ва бактериялардан химоя қилади. Олимлар асал таркибида куп миқдорда темир ва турли хил витаминлар борлигини аникладилар. Доимий асал истеъмол килиш қоннинг оқ таначаларини (лейкоцитлар) бактерия ва вирусли касалликларга қарши курашиш кобилиятларини оширади.Соч тукилиши: Агарда сочларингиз тўкилаётган бўлса ёки сийкабош (кал) бўлиб қолаётган бўлсангиз, сочларингизни ювишдан 15-20 дақиқа олдин сал иситилган 3 ош қошиқ зайтун ёгига 1 ош қошиқ асал ва 1 чой қошиқ долчинни аралаштириб суртинг. Сунгра илиқ сув билан бошингизни ювиб юборинг. Хаттоки 5 дакика коришма таъсир килишини кутсангиз хам натижага эриша оласиз.Тери инфекциялари: 1/1 миқдорда асал ва долчин аралашмасини терингизнинг жарохатланган қисмларига суртинг. Бу аралашма тери экземаси, замбуруглари ва бошка турдаги тери инфекцияларини даволяйди.Хусинбузарлар: 3 ош қошиқ асал ва 1 чой қошиқ долчинни аралаштириб уйқудан олдин юзингизнинг муаммоли жойларига суртинг. Эрталаб уйғонганингиздан сунг юзингизни яхшилаб ювиб юборинг. Икки хафта давомида бу муолажани бажарсангиз юзингиздаги барча хусинбузарлар йўқолиб кетади.Ошқозон яллиғланиши: Асал ва долчин ошқозондаги оғриқни олади, хамда ошқозондаги яраларни даволайди.Шамоллаш: 3 ош қошиқ асал ва 1 чой қошиқ долчинни аралаштириб кунига 3 махал истеъмол килинг. Натижада сидаги шамоллашлар, йўтал ўтиб кетади ва нафас йўлларингиз очилади.Саратон: Япония ва Австралия олимлари яқинда ошқозон ва суяклар саратонини енгиш мумкинлигини аниқладилар. Бундай холатдаги касаллар 3 ой давомида 1 ош қошиқ асал ва 1 чой қошиқ долчинни аралаштириб ҳар куни истеъмол килишлари шарт.Manba: Maslahatim.uz


Ёз келишига ҳам оз фурсат қолмоқда, бу эса кондиционер харид қилиш вақти келди дегани. Бироқ дўконга бориб, биринчи кўзга тушган моделни сотиб олишдан аввал кондиционер турлари ва ажралиб турувчи хусусиятлари қайд этилган қўлланма билан танишиб чиқинг. Энг машҳур кондиционерлар сплит-тизимга эга бўлиб, бугун улар ҳақида тўхталиб ўтамиз.\nСтандарт кондиционерлардан ташқари, LG маҳсулотлари қаторида бир неча гуруҳларга ажратиш мумкин бўлган моделлар мавжуд: ҳавони тозаловчи функцияга эга бўлган кондиционерлар, эксклюзив дизайндаги кондиционерлар ва тасвирларни ўзгартириш имкониятига эга кондиционерлар. Келинглар, навбат билан кўриб чиқамиз.\nҲавони тозаловчи функцияли DualCool\nУшбу сериядаги кондиционерларни одатий стандарт моделлардан ажралувчи асосий фарқи, улар хонани совитиш ва иситишдан ташқари ҳавони кичик заррачали чанг, микроб ва аллергенлардан тозалай олади. Чанг концентрациясини аниқловчи ва ифлосланиш даражасини намойиш этувчи PM 1.0 датчиги ёрдамида реал вақт режимида уйдаги ҳаво тозалигини назорат қилиш мумкин.\nҲавони тозаловчи функцияли DualCool сериясида хонани 40 фоизга тезроқ совитувчи*, энергия истеъмолини 70 фоизгача камайтирувчи** ва сокин иш режимини таъминловчи икки каррали инверторли компрессор мавжуд бўлиб, сизнинг хордиқ чиқаришингизга халақит бермайди.\nҲавони тозаловчи функцияли кондиционерлар категорияси иккита моделни ўз ичига олади: AP09RT ва AP12RT. Уларнинг асосий фарқи – иш унумдорлиги. AP09RT модели спо 27 м² гача майдонни, AP12RT модели эса до 36 м² гача бўлган майдонни совитишга қодир. Ўлчамлари, оғирлиги ва бошқа хусусиятлари деярли барида бир хил.\nБетакрор дизайнли мазкур ихчам кондиционерлар серияси ўз уйи деворига катта ўлчамдаги техникани осишни истамайдиган, аксинча, бирор-бир ноодатий ва минималистик қурилмани қидираётганлар учун ажойиб танлов бўла олади. Фон суратларини ўзгартириш имконияти туфайли сиз доимо интерьерга безак берган ҳолда Климтнинг «Бўса»сини бошқа исталган тасвир ёки фотосуратга алмаштиришингиз мумкин.\nНоодатий визуаль ечимдан ташқари, Art Cool Gallery кондиционерлари иш самарадорлиги билан бошқа каттароқ ўлчамдаги моделлардан сира қолишмайди. Шунингдек, уларда ҳам уч йўналишда майин, табиий оқимни таъминловчи энергеияни тежаш ва ҳавони тезроқ совитиш учун иккитали инвертор компрессори ўрнатилган.\nБошқа кўплаб моделлар сингари Art Cool Gallery кондиционерларини ҳам масофадан турган ҳолда смартфонда LG ThinQTM иловаси орқали бошқариш мумкин. Бошқача сўз билан айтганда, сиз қаерда турганингиздан қатъий назар исталган вақтда кондиционерни ёқишингиз ва ўчиришингиз, режимларга ўтказишингиз ва ҳароратни мослаш имконига эга бўласиз.\nРўйхатни эксклюзив дизайнга эга Mirror кондиционерлари серияси якунлайди. Уларнинг ажралиб турувчи жиҳати – атроф-муҳитни акс эттирувчи ва интерьерни тўлдирувчи олд панелнинг кўзгули юзасидир.\nКўплаб моделлар каби Art Cool Mirror ҳам шовқин даражаси паст бўлган энергия тежовчи ва маконни тезроқ совитувчи икки карра инвертор компрессори билан жиҳозланган. Шунингдек, мазкур кондиционерларни ҳам ўз смартфонингизда LG ThinQTM иловаси орқали масофадан туриб бошқариш мумкин.\nУмид қиламизки, юқоридаги таснифлар сизга танловингизда ёрдам беради ва эндиликда сиз ўз уйингизда айнан қайси кондиционер бўлиши кераклигини билган ҳолда дўконга борасиз.\n*- Кўрсаткичлар кондиционер модели ва давлатларга қараб фарқ қилиши мумкин\n**- Кўрсаткичлар давлатлар ва белгиланган ҳароратга қараб фарқ қилиши мумкин. LG Electronics ички синовдан ўтказиш услуби асосида. Икки карра инверторли компрессорга эга US-W242K серияли кондиционер моделлари доимий тезликдаги (TS-H2465DA0) компрессорли кондиционер моделига нисбатан синовдан ўтказилди.


Москвада тожик меҳнат муҳожирлари ўртасида Қуръон қироати мусобақаси ўтказилади\nТожик меҳнат муҳожирларига мўлжалланган Қуръон қироати мусуобақаси жорий йилнинг 12 август куни Россия пойтахти Москва шаҳрида бўлиб ўтади.\nРоссиядаги Тожикистон ёшлари уюшмасининг раисига кўра, ушбу Қуръон мусобақаси Қуръони Карим қироати, тажвиди ва ҳифзи наминацияларида Тожикистон ёшлари уюшмасининг ташабуси ила ўтказилади.\nТожикистон ёшлари уюшмасининг раиси илова этдики, ҳозирги кунда Россиянинг турли минтақаларида ушбу уюшманинг вакилликлари томонидан мусобақанинг саралаш босқичлари ўтказилди ва финал босқичига 90 киши йўл олди. Улар Москва шаҳрида ўтказиладиган мусобақанинг финал босқичида беллашадилар.\nУнинг айтишича, мусобақа иштирокчиларининг қуръоний билим ва маҳоратлари Миср ва Россия муфтийлари кенгашининг дин уламолари ва тожикистонлик машҳур қорилардан биридан иборат ҳакамлар ҳайъати томонидан баҳоланади.\nУ эслатиб ўтдики, биринчи ўринни эгаллаган ғолибга минг доллар, бир дона кўчма компютер ва ҳаж сафарига йўлланма, иккинчи ўринни эгаллаганга минг доллар ва бир дона телевизор, учини ўринни эгаллаганга 700 доллар ва бир дона телевизор тақдим этилади.


«Uzmobile» «Ёшлар» тариф режасини тақдим этди. Тариф режа ичида мулоқот мутлақо бепул! – ТАФСИЛОТ\nТафсилот 535 марта кўрилган\n«Uzmobile» «Ёшлар» тариф режасини тақдим этди. Тариф режа ичида мулоқот мутлақо бепул!\n«Uzmobile» миллий мобил алоқа оператори Ўзбекистон Ёшлар иттифоқи билан ҳамкорликда махсус ижтимоий лойиҳа — янги «Ёшлар» тариф режасини тақдим этди. Бу ҳақда Ўзбекистон Ёшлар иттифоқининг ахборот хизмати хабар бермоқда.\nМазкур тариф режасининг жорий этилиши Ўзбекистон бўйича миллионлаб ёшларга бир тармоқда бирлашиш, ҳақиқатдан ҳам ёшлар учун сифатли ва хамёнбоп нархдаги алоқа имконини беради. Тариф режа ичида мулоқот бепул.\nТарифга уланишнинг ягона шарти Ўзбекистон Ёшлар иттифоқига аъзолик бўлиб ҳисобланади. Бунинг учун reg.yi.uz ҳаволаси орқали Ёшлар иттифоқига электрон тарзда аъзо бўлиш кифоя.\nФото: «Facebook»/«O‘zbekiston yoshlar ittifoqi»\n«Ёшлар» тариф режаси абоненти ҳар ой ўз ҳисобини беш минг сўмга тўлдириб бориб, тармоқ ичида бепул мулоқот қилиш имконига эга бўлади, тармоқ ичида ва Ўзбекистон бўйлаб чиқувчи алоқанинг 1 дақиқаси – 25 сўм, 1 мегабайт интернет – 25 сўм, 1 халқаро SMS– 500 сўм. Барча кирувчи қўнғироқлар бепул.\n«Uzmobile» миллий мобил алоқа оператори келгусида Ўзбекистон ёшлар иттифоқи фаолиятига оид барча хабарларни смс тарзида абонетларга етказиб туриш ҳам режалаштирилганини маълум қилди.


Эпидемия чоғида мусулмон одоби: НАРХ-НАВОНИ СУНЪИЙ ОШИРИШ ВА ВАҲИМА ҲАҚИДА. НУРИДДИН ХОЛИҚНАЗАРОВ БИЛАН СУҲБАТ - AUZ.UZ\nЮқумли касалликлар пайдо бўлганида унга қарши курашиш борасида Ислом дини таълимоти қандай? Одамлар орасида ваҳимага сабаб бўлишнинг-чи? Нарх-навони асоссиз равишда оширганларни ким деб аташ мумкин? Тошкент шаҳар бош имом-хатиби Нуриддин домла Холиқназаров билан суҳбатда шу ва бошқа саволларга жавоб берилди.\nКоронавирус тарқалишининг олдини олиш мақсадида 2020 йил 16 мартдан эътиборан Ўзбекистонда карантин чоралари эълон қилинди.\nХўш, мазкур эпидемияга қарши курашишда Ислом дини таълимоти қандай? Саволларимизга жавоб олиш учун Тошкент шаҳар бош имом-хатиби Нуриддин домла Холиқназаров билан суҳбатлашдик.\n— Ассалому алайкум, домла!\n— Ваалайкум ассалом ва роҳматуллоҳ, хуш келибсиз!\n— Домла, Ўзбекистонда карантин эълон қилинди. Сир эмас, Ислом таълимоти инсон ҳаётидаги барча жабҳаларни қамраб олади. Шу нуқтайи назардан, карантин ҳолатида мусулмонлар ўзларини қандай тутишлари керак бўлади, уларнинг зиммасига юкланадиган масъулият ва вазифалар нималардан иборат?\n— Аллоҳга ҳамд, пайғамбаримизга салавот-у саломлар бўлсин. Афсуски, Аллоҳнинг иродаси экан, мазкур вирус бизга ҳам кириб келди. Гарчи, ҳукуматимиз эҳтиёт чораларини кўриб, мўмин-мусулмонлар дуои хайрларда бўлиб турди, аммо Аллоҳ иродаси экан. Шундай экан, эҳтиёт чораларини кўриш барча мўмин-мусулмонларга зарур бўлади.\nМусулмон банда, аввало, Ислом дини қонун-қоидаларига мувофиқ, ҳар бир инсон ҳаётини муҳофаза қилиш масъулиятига эга. Шундай экан, ҳар биримиз юртдошларимизни, диндошларимизнинг ҳаётини, саломатлигини сақлашга масъулмиз. Шу билан бирга, ўзимизнинг саломатлигимизни ҳам сақлашга мажбурмиз.\nЧунки, пайғамбаримиз саллоллоҳу алайҳи васаллам айтганларки, «Иккита неъмат бор, инсонлар уларнинг қадрига ҳеч етмайди, булар хотиржамлик ва сиҳат-саломатлик». Бу ҳадисни кўп айтганмиз, аммо унинг қай даражада аҳамиятли эканини яқинроқ ҳис қилиб, тушуниб турибсиз. Гарчи, саноқли кишилар вирусни юқтиргани айтилган бўлса ҳам, барчамизнинг хотиржамлигимизга оз бўлса-да таъсир қилди. Шунинг учун, хотиржамлигимизнинг қадрига етишимиз, саломатлигимизни асрашлик йўлида барчамиз бирлашишимиз керак.\nВа Исломда мусулмонлар ўз раҳбарларига, бизнинг ҳолатда табиблар кўрсатмаларига ҳам итоат қилади. Мана шуни унутмаслик даркор. Шунга мувофиқ, ушбу касалликнинг олдини олиш бўйича қанақа кўрсатма бўлса, унга амал қилишимиз лозим.\n— Ижтимоий тармоқларда «Аллоҳнинг айтгани бўлади», «Ниқоб тақсанг ҳам, тақмасанг ҳам, антисептик восита қўлласанг ҳам тақдирда бори бўлади», деган гаплар айтилмоқда. Лекин, бир ҳадис ёдимга келди. Шомда вабо тарқаганида, Ҳазрати Умар (розиаллоҳу анҳу) у ерни тарк этган. Шу ҳадисни изоҳлаб берсангиз?\n— Аввало, мусулмон сифатида Аллоҳ Таолонинг тақдирига иймон келтирганмиз. Буни эсдан чиқармаслигимиз керак. Мана иймон шартларимизда, Аллоҳга, фаришталарига, пайғамбарларига, китобларига ва тақдирига ҳам ишонамиз. Яхшилик ва ёмонлик ҳам, нимаики бўлса, Аллоҳдан эканига ишонамиз. Лекин, тақдир ҳам Аллоҳнинг бизларга берган бир кўрсатмаси эканлиги ҳозир сиз айтган ҳадисда ўз ифодасини топади.\nУ киши Шомда вабо тарқаганида у ердан чиқиб кетдилар. Аллоҳнинг тақдиридан қочяпсизми, деганларида, Аллоҳнинг тақдиридан Аллоҳнинг тақдирига қочяпман деганлар. Яъни, мана шу қочишлигим ҳам аслида Аллоҳнинг тақдири, деганлар.\nШунинг учун, аввало, ҳар бир нарсани Аллоҳга омонат қилишимиз лозим. Лекин, пайғамбаримиз алайҳиссолату вассаломдан бир ҳадисда шундай ривоят қилинади. У кишидан: «Отимизни боғлаб Аллоҳга омонат қилайликми, ёки боғламасдан, деб сўраганларида, отингни боғлаб, сўнгра Аллоҳга омонат қил, деган эканлар».\nЯна бир ҳадис бор. «Томи тушиб кетадиган уйнинг ичида ўтириб олиб, Роббим мени сақлагин, деган кишининг дуоси қабул бўлмайди», дейилади. Бундай ҳадислар кўп.\nШундай экан, Аллоҳ Таолонинг бизга берган ҳар бир тақдирига рози бўлган ҳолда, эҳтиёт чорасини кўришимиз керак. Мўмин-мусулмон сифатида, ўша касалликнинг олдини олиш учун нимаики чоралар бўлса қиламиз-у, иймонимизда Аллоҳ Таолонинг тақдирисиз, ҳеч нарса бўлмайди, деб турамиз.\nБитта мисол келтирадиган бўлсам, бошимиз оғриса, бир дори ичамиз, аммо Аллоҳ шифо берди, деймиз. Чунки, ақидамизда сабабият қонуни бор. Бир нарсага иккинчи нарса сабаб бўлади. Шунинг учун, ўша касалликнинг олдини олишга ниқоблар, антисептик воситалар ёки бошқа кўрсатмалар сабаб бўлиб, Аллоҳ бизни балолардан асрайди.\n— Маълумотларни ўқиганимизда, касаллик тарқатувчи бу вирус нопокликдан келиб чиқадигандек таассурот уйғотмоқда. Жаҳон соғлиқни сақлаш ташкилоти тавсияларида ҳам қўлни мунтазам совунлаб ювиш кўп такрорланмоқда. Ислом – поклик дини деймиз. Мусулмонлар ҳаёт тарзида бу нарса шундоқ ҳам бор, аммо буни яна қандай кучайтириш мумкин?\n— Агар, биз мана шу поклик борасида пайғамбаримиз саллаллоҳу алайҳи васаллам кўрсатмаларига мувофиқ бўлсак, ин шаа Аллоҳ, бу касалликдан қутуламиз.\nБиринчиси, инсон пок бўлиб юриши. Бизда поклик шунчалик эътиборга олиндики, у ибодат даражасига, ҳатто иймон даражасига олиб чиқилди. Пайғамбаримиз алайҳиссолату вассалом «Таҳорат – иймоннинг ярмидир», дедилар-да. Ёки, «Поклик иймондандир», деган ҳикматли сўз бор.\nПайғамбаримиз саллаллоҳу алайҳи васалламнинг бошқа бир ҳадислари бор: «Аллоҳ покдир ва покликни яхши кўради». Исломда покликка жуда катта эътибор қаратилган. Бир кунда беш маҳал намоз ўқиганимизда, беш маҳал қўлимизни ювиб турсак, юзимизни ювиб турсак, бизда гард қолмайди. Оёқларгача ювилади, аслида.\nУндан ташқари, диний кўрсатма ва одоблар бор. Шулардан бири, жамоат жойларда таомланаётганда, ёки умуман, чой ичаётганимизда идишга пуфлама, дейилади. Пуфлаш – макруҳ. Айниқса, ҳозирги кунда, шунга ҳамма амал қилинса, вирус тушишидан сақланилади.\nЯна бири мўмин-мусулмонларнинг кўришиш одоблари. Биз, аввало, салом билан кўришишимиз, зарурат бўлганда, қўл билан кўришишимиз керак. Мусулмонларнинг бир-бирлари билан кўришиш маданиятида ўпишиб кўришиш йўқ. Бу, айниқса, аёлларга тааллуқли.\nАгар, шундан ҳам сақлансак, овқат еяётганда сақлансак, пайғамбаримиз тавсия қилганларидек, овқатдан олдин ва кейин қўлларимизни ювиб турсак, бизга ҳеч қачон бу вирус юқмайди.\n— Ин шаа Аллоҳ, карантин муддати ҳам қисқаради...\n— Биз бу нарсани фарзандларимизга ҳам ўргатишимиз керак. Мана, вирусдан сақланиш учун, ниқобдан ҳам кўра, қўлни яхшилаб, совунлаб ювишга кўпроқ эътибор қаратилмоқда. Инсон ўзига қараб, покликка эътибор берса, катта-катта жамоат жойларида бошқаларга озор беришдан ўзини сақласа, Худодан умидимиз бор, тез кунда, бу бартараф бўлади.\n— Ҳозирги кунда, супермаркетларда, дўконларда одамлар ўртасида бир ваҳима. Ислом таълимотига кўра, ортиқча маҳсулотларни жамлаб қўйиш қанчалик тўғри бўлади?\n— Айримлар ҳамма нарсани тақдирга йўйиб, ҳеч нарса қилмаслик керак деяпти. Иккинчи томон қўрққанидан, ваҳима билан иш қиляпти. Бундай пайтларда, мусулмон одам сабрли-қаноатли бўлиши керак.\nБиринчидан, юртимизда очарчилик бўлгани йўқ, қаҳатчилик ёки уруш бўлгани йўқ. Саноқли одам шу вирусга йўлиққанини эшитдик. Бундай ваҳима чиқариш шайтоннинг васвасаси. Шайтон васвасаси билан одамлар бир-бирида ваҳима уйғотмоқда. Ортиқча нарсаларни олиб қўймоқда, бу исроф. Керагини олса, эртага яна олади. Кўп олиш оқибатида бошқаларни бенасиб қилмоқда.\nХалқимиз бунақа бўлмаган. Вирусни юқтирган фуқаро чиққани ҳақидаги хабардан сўнг, одамларнинг ҳолатини кузатдим. Нега бунақа, нима учун ваҳима пайдо бўлди? Бундан каттароқ имтиҳон бошимизга тушса, нима қиламиз?!\nБитта майизни қирқ киши бўлиб еган юртмиз биз. Очарчилик, қийинчиликларни кўрган бобо-момоларимиз. Уйидаги бир бурда нонини ярмини қўшнисига берган халқмиз.\nҚолаверса, бир-бирларига асосланмаган хабарлар, ёлғон тарқатиш – бу энг катта гуноҳ. Асос йўқ. Чунки, пайғамбаримиз алайҳиссолату вассалом инсонлар орасида, ҳатто ҳазиллашиб ҳам қўрқув уйғотишдан қайтарганлар.\nСаҳобалардан бирлари, жанг ўртасидаги дам олиш вақтида озгина ухлаб турганларида, сафдошлари камон ўқларини яшириб қўйишди. Уйғониб қараса, ўқлари йўқ, қўрқиб кетдилар. Улар кулишди. Пайғамбаримиз бу ҳолни кўриб, ҳазиллашиб қўрқитиш ҳам дуруст эмаслигини айтдилар. Ваҳима қилиш ҳам қўрқитиш-да. Ижтимоий тармоқларда у-бу деб ёзиб, қўрқув уйғотиш ўрнига, одамларни осойишталикка чақириши, Аллоҳга дуо қилайлик, унинг қадарига рози бўлайлик, ўзимизни эҳтиёт қилайлик, дейиш мусулмоннинг вазифаси.\n— Бозорда харидор сони кўпайди. Савдода иккинчи тараф – сотувчи бор. Уларнинг айримлари, харидор кўплигидан фойдаланиб, нархларни оширди. Исломда нарх-навони инсоф билан белгилаш қандай муолажа қилинади?\n— Аслини олганда, савдогарлик шарафли касблардан бири ҳисобланади. Пайғамбаримиз алайҳиссолату вассалом «касбларнинг ичида энг яхшиси бу савдогарлик» деганлар. Улуғ саҳобалардан бирлари икки ҳолатда ўлим топишни истардим, бири ватанимни, оиламни душмандан ҳимоя қилиб, иккинчиси тижорат молларини олиб келаётганда, деган эканлар. Тижоратчининг вазифаси инсоф доирасида халқ эҳтиёжларини таъминлаш.\nЛекин айни инсонлар бошига синовлар, қийинчиликлар тушиб вақтда фойдаланиб, алдаб, пулини топиш, умуман, дуруст эмас. Уларга айтар сўзимиз шуки, бундай усулда пул топиб бўлмайди, Аллоҳдан қўрқиш керак. Аксинча, бундай вақтда ёрдам бериши керак.\nПайғамбаримиз алайҳиссолату вассаломнинг бир ҳадисларида деганларки, «ким бир мусулмон биродарининг дунёвий қийинчилигини кетказишда ёрдам берса, Аллоҳ қиёматда унинг қийинчилигини кетказишда ёрдам беради».\nМана ниқобларни қаранг. Бир неча кун аввал қанча эди? Исломда «иҳтикор» деган нарса бор, бу монополия қилиб олиш дегани. Айрим маҳсулотларнинг нархини сунъийлик билан кўтариш. Тўплаб олиб, бир бало келганида уни қиммат нархда чиқариб сотиш ҳаром. Бундай қилмаслик керак. Аксинча, арзонлаштириб сотса, Аллоҳ қиммат сотгандаги 100 сўмидан арзон сотгандаги 1 сўмига 1000 сўмлик барака беради. Барака инсофда, афсуски, ичимизда шундай инсонлар ҳам бор экан.\nЭшитиб, мени ранжитган яна бир нарса. Ҳукуматимиз томонидан алоҳида қарор қабул қилиндики, карантин даврида талабаларга, йўлкираларини 50 фоизга арзонлаштирди. Лекин, шунақа пайтда, баъзи бирлари йўлкира нархини кескин даражада кўтариб юбориб ўз нафси йўлида хиёнат қилди. Уларни хиёнатчи дейиш хато бўлмайди. Чунки, у мана шундай қийинчилик даврида юртдоши, диндошидан фойдаланяпти.\nИжтимоий тармоқда ўқиб қолдим, қайсидир бир таксичи талабаларни текинга олиб боришини эълон қилибди. Мана шу инсоф. 5-6 бемор пайдо бўлиши билан ким асли кимлиги билиниб қолди. Ким ватанпарвар, ким динпарвар, ким фидойи эканини мусибатда, қийинчиликда билинади.\nЭскиларнинг гапи бор: ким нимадан фойдаланиб, пул қилса, ўша топган пулини шунга сарфлайди, дейилади. Агар одамларнинг мусибатидан пул қилса, топган пулини бир куни ўз мусибатига сарфлайди. Бундан эҳтиёт бўлиш керак. Бу гаплар, йиллар давомида тажрибадан ўтган гаплар.\nАммо, яна қайтараман, эҳсон қилувчилар ҳам чиқмоқда. Аллоҳ йўлида нима бўлса қиламиз, дейишмоқда, озиқ-овқат маҳсулотлари борасида ёрдамларини таклиф қилаётганлар бор.\n— Бугундан бошлаб, Мусулмонлар идораси ҳам фатво чиқарди. Республика масжидларида жамоат намози ибодатлари адо этилмаслиги, жума намози ҳам уйда ўқилиши айтилди. Тошкент шаҳри мисолида, бу қандай бўлади, изоҳлаб берсангиз.\n— Бир нарсани билишимиз керак, бу Ўзбекистоннинг ўз тажрибаси эмас. Ҳатто Саудия Арабистонида, Ҳарам ҳудуди ҳам Умра зиёрати учун беркитилди. Бутун дунё Ислом уламолари кенгаши бор, ўша кенгаш ҳам фатво чиқарилди. Бу намоздан қайтариш эмас, жамоат намозидан тўхтатиб туриш дейилади.\nПайғамбаримизнинг жиянлари Ибн Аббос ўтирган эдилар, ёмғир кучли ёғаётган вақтда, муаззин азон айтди. Шунда Ибн Аббос муаззинга қараб «намозга келинглар», дейиш ўрнига «уйингизда намоз ўқинг», деган сўзни айтишни буюрдилар.\nАтрофдагиларнинг айримлари ранжишди. Шунда у киши, бу ишни мендан кўра, яхшироқ инсон қилганлар, дедилар. Ёмғирда қолиб, балчиқда қийналмаслик мақсад қилинган эди. Ёмғир билан вирус ўртасида қанчалик фарқ бор. Суннати муаккадани қилиш билан инсонларга зарар беришдан Ислом қайтаради.\nМусулмон инсон ўз юртининг фатвосига итоат қилиши вожиб. Биз ҳам Тошкент шаҳрида бу фатво эълон қилинди. Мусулмонларимиз бу қарорни тўғри қабул қилдилар, хурсанд бўлди, демаймиз албатта, маҳзун бўлдилар ва бу бало тезроқ даф бўлишини кўзларида ёш билан Аллоҳдан сўрадилар.\nИн шаа Аллоҳ, тез орада яна жамоат намозларимизни биргаликда ўқиш насиб этади.


ХХХ Бутунжаҳон ёзги Универсиада ўйинлари ғолиблари тантанали кутиб олинди / Olamsport.com\n17 июл 08:24\nХХХ Бутунжаҳон ёзги Универсиада ўйинлари ғолиблари тантанали кутиб олинди\nХабарингиз бор, 3-14 июль кунлари Италиянинг Неаполь шаҳрида XXX Бутунжаҳон ёзги Универсиада ўйинлари ўтказилди.\nУнда Ўзбекистон спорт делегацияси иккитадан олтин ва кумуш ҳамда тўртта бронза, жами саккизта медаль жамғарган ҳолда 112 та давлат орасида умумжамоа ҳисобида 19-ўринни эгаллади.\n10 кун давом этган ушбу нуфузли мусобақада сайёрамизнинг 112 та давлатидан келган жами 5 971 нафар спортчи 18 та спорт тури бўйича 222 та медаллар жамланмаси учун баҳс олиб борди.\nКеча делегациямизнинг қолган аъзолари, универсиадада таэквондо ва дзюдо бўйича баҳсларда совриндор бўлган спортчиларимиз юртимизга қайтиб келди. Италиядан ёруғ юз билан қайтган вакилларимиз Ислом Каримов номидаги Тошкент халқаро аэропортида тантанали тарзда кутиб олинди. Тадбирда Жисмоний тарбия ва спорт вазирлиги, тегишли федерациялар мутасаддилари, спортчиларнинг яқинлари, мухлислар ва оммавий ахборот воситалари ходимлари иштирок этишди.\nКутиб олиш маросимида иштирок этган Жисмоний тарбия ва спорт вазирининг биринчи ўринбосари Ойбек Қосимов талаба спортчиларимизни ғалабалар билан қутлар экан, улардан келгусидаги нуфузли мусобақаларда ҳам шу каби зафарли юришлар кутилаётганини маълум қилди.\nЭслатиб ўтамиз, ёзги универсиадада дзюдочиларимиздан Диёра Келдиёрова (-52 кг), Ҳикматилло Тўраев (-73 кг) Муҳаммадкарим Хуррамов (-100 кг) ва Давлат Бобонов (мутлақ вазн) бронза медални ҳамда таэквондочимиз Ниёз Пўлатов кумуш медални қўлга киритган эди.


Каримов Алекперов билан учрашди\n“Лукойл” амалга ошираётган лойиҳалар Ўзбекистонда газ заҳираларини оширишга ҳисса қўшгани айтилади.\nЎзбекистон Президенти Ислом Каримов 19 апрел куни Россиянинг “Лукой” нефт ширкати президенти Вагит Алекперовни қабул қилди. Расмий хабарга кўра, учрашувда Ўзбекистондаги янги углеводород конларини ўзлаштириш ва Бухорода янги газни қайта ишлаш заводини қуриш масласи муҳокама қилиниган. “Лукойл” амалга ошираётган лойиҳалар Ўзбекистонда газ заҳираларини оширишга ҳисса қўшгани айтилади. Лекин, таҳлилчилар фикрича, газ экспорти диверсификацияси нуқтаи назаридан ягона хорижий инветсорга боғланиб қолиш мақсадга мувофиқ эмас.\n“Лукойл” Ўзбекистон иқтисодига энг катта сармоя қилган хусусий ширкатлардан ҳисобланади. Ҳозирда нефт ширкати Ўзбекистонга киритган инвестициялар миқдори 2 миллиард доллардан ошган. “Лукойл” амалга ошираётган учта лойиҳа якунлангунига қадар инветисяицилар умумий миқдори 5 миллиард доллардан ошиши кўзда тутилган.\nПрезидент Каримов “Лукойл” ширкати амалга ошираётган геология-разведка ишлари Қандим, Ҳиссор ва Қўнғирот конлари заҳираларини оширишга ҳисса қўшганини қайд этди.\nЎзбекистон газ экспортининг катта қисми Россияга тўғри келади. Тошкент ҳукумати газ экспорти йўналишларини диверсификация қилиш уринишлари ўлароқ, Хитой билан йилига 10 миллиард куб метр миқдорида газ сотишга доир келишув имзолагач, заҳираларни ошириш эҳтиёжи пайдо бўлди.\nЎзбекистонликларнинг ўтган қиш мавсумида газ тақчиллигини бошдан кечиргани, баъзи вилоятларда эса, ҳаво исиганига қарамасдан газ босимининг паст бўлиб қолаётганини ҳам таҳлилчилар айнан газ экспорт ҳажмининг истиқболда кўпайиши билан боғлашмоқда.\nЛекин айни пайтда, бир томондан йирик сармоячи, бошқа томондан Россияга қарашли ширкат сифатида “Лукойл” ўзлаштираётган конлардан олинадиган газнинг Россияга муқобил йўналишлар, хусусан Хитойга элтадиган қувурладан оқиши ҳам даргумон, дейди таҳлилчилар.\nЛондондаги Халқаро муносабатлар қироллик институтининг Марказий Осиё ва энерегетика масалалари бўйича мутахассиси профессор Филипп Ҳэнсон Ўзбекистон конларида газ заҳиралари қанча кўпайтирилмасин, амалда боридан ортиқ газ қазиб олишнинг иложи бўлмайди ва “Лукойл” Ўзбекистондаги ўз фаолиятини биринчи навбатда Россия манфаатларига қаратади, дейди.\n- Бу ерда даставвал “Лукойл” билан ҳамкорлик Ўзбекистон газ экспортининг Россияга муқобил йўналишлар бўйича диверсификациясига ҳисса қўшадими, йўқми, деган саволга жавоб бериш керак. Айни мисолда “Лукойл” Ўзбекистонда Кремл манфаатларини кўзлаб, яъни бу мамлакатда қазиб олинган газ Хитой ёки бошқа мижозлар томонидан эгаллаб олинмаслингини таъминлашни мақсад қилиб қўймаганмикин, деган савол туғилади. Албатта, “Лукойл” хусусий компаниядир, лекин Россия газ соҳасида иш олиб борадиган ҳар қандай ширкат Кремл томонидан илглари сурилган талабларни бажаришга мажбур эканини эслатишнинг ҳожати бўлмаса керак. Шунинг учун “Лукойл”нинг Россияни айланиб ўтувчи газ лойиҳаларида иштирок этиши эҳтимолдан жуда йироқдир, дейди профессор Филипп Ҳэнсон.\nФ. Ҳэнсон: “Лукойл” Ўзбекистонда Кремл манфаатларини кўзлаб, иш тутади.\nЛекин, дея давом этади у, углеводородлар истиқболли даромад манбайи бўлиб қолар экан, Марказий Осиё давлатларининг ўз газ экспортини диверсификация қилиш иштиёқини тушунса бўлади ва бунинг учун бу давлатлар хорижий инвесторлар диверсификацияси масаласи билан ҳам шуғулланиши керак.\n- Ўзбекистон, Марказий Осиёнинг бошқа энерегия экспортёрлари каби битта мижозга боғланиб қолмасдан, газ ва нефт экспорти учун турли йўналишлар қидиришни давом эттиради. Кейинги йилларда Россия бу минтақа газ конларини назорат қилишда қийинчиликларга дуч келмоқда. Хитой ҳамда Транскаспий газ ва нефт қувурларига доир лойиҳаларда иштирок этаётган мамлакатлар роли ошиб бормоқда. Бу вазиятда Россия доминантлигини сақлаб қолишга ҳаракат қилмоқда. Лекин Марказий Осиё давлатлари битта мижозга боғланиб қолмаслик учун газ конларини ўзлаштиришда хориж ҳамкорларини танлаш сиёсатини ҳам қайта кўриб чиқиши креак, деб ўйлайман, дейди Марказий Осиё ва энерегетика масалалари бўйича мутахассис профессор Филипп.


ИРОДА ВА МАТОНАТ — ҒАЛАБАЛАР ПОЙДЕВОРИ - Ўзбекистон овози газетаси\nИРОДА ВА МАТОНАТ — ҒАЛАБАЛАР ПОЙДЕВОРИ\nҲар йил якунида санъат ва спорт соҳасида юқори марраларни эгаллаган ҳамюртларимизни тақдирлаш яхши анъанага айланган. Жумладан, «Эътироф — 2014» тақдимот маросимида «Энг матонатли спортчи» номинацияси бўйича соврин Жанубий Кореянинг Инчеон шаҳрида ўтказилган II Параосиё ўйинлари олтин ва кумуш медаллари соҳиби Миран Сахатовга топширилди.\nШу ўринда матонатли спортчимиз ҳақида қисқача тўхталсак. Миран Сахатов 1991 йил 8 февралда Тошкент вилоятининг Бўстонлиқ туманида таваллуд топган. Айни пайтда у Низомий номидаги Тошкент давлат педагогика университети 3-курс талабаси.\n— Кўзи ожиз одамнинг ҳис этиш, сезиш хусусияти юқори бўлар экан, — дейди Миран Сахатов. — Аввало, ўзим соғлом тенгқурларимдан ортда қолишни, менга ногирон сифатида муносабатда бўлишларини сира ёқтирмасдим. Уйдагиларнинг мени мактабга кузатиб боришларини истамай, мактабга ҳам ўзим бориб келадиган бўлганман.\nЕнгил атлетика билан 2010 йилдан буён шуғулланаман. Мураббийим Анна Казакова менга нафақат спортда, балки ҳаётда ҳам устозлик қилади. Бошида осон бўлмади, албатта. Аммо қийинчиликка бўйин эгмадим. 2010 йил июль ойида ўтказилган илк мусобақада яхши натижа кўрсатганимдан сўнг Гуанжоуда бўлган Параосиё ўйинларида иштирок этиб, эстафета мусобақаларида 3-ўрин, сакрашда 5-ўринни эгалладим. Шундан сўнг бир қатор халқаро мусобақаларда ҳам юқори натижалар кўрсатдим. Жумладан, 2012 йил Франция очиқ чемпионатида уч ҳатлаб сакрашда 1-ўринни эгаллаб, Лондонда ўтказилган ёзги Паралимпия ўйинларида Ватанимиз шарафини ҳимоя қилдим.\n— «Эътироф – 2014» тақдимот маросимида «Энг матонатли спортчи» номинациясида ғолиб бўлдингиз. Саҳнага кўтарилиб, мукофотни олаётган дақиқаларда кўнглингиздан нималар кечди?\n— Аввало, мени шу мукофотга муносиб кўрган барча спорт мутасаддилари, мухлисларга чексиз миннатдорчилигимни изҳор этмоқчиман. Бу шунчаки мукофот эмас, балки мени янада олдинга ундовчи, олға интилишга рағбат берувчи улкан кучдир. Йил давомида турли турнир, чемпионатларда ғолиб бўлган спортчилар кўп бўлди. Уларнинг барчаси ҳам шундай эътирофга лойиқ, деб биламан. Аммо айнан мени муносиб топишган экан, бундан бошим осмонга етди.\n— Айни кунларда қандай мусобақаларга ҳозирлик кўрмоқдасиз?\n— Шу йилнинг май ойида Жанубий Кореянинг Сеул шаҳрида имконияти чекланган спортчилар ўртасида Бутунжаҳон спорт ўйинлари ўтказилади. Ҳозир ана шу мусобақага тайёргарлик кўрмоқдамиз. Энг асосий ҳозирлик эса 2016 йили Бразилияда бўлиб ўтадиган XV Паралимпия ўйинларига қаратилган...\nҲаётда ҳар бир инсон ўз тақдирини ўзи яратади. Кимдир катта имкониятларга эга бўлса-да, кичик муаммолар билан ўралашиб қолади. Кимдир эса оғир синовларни мардонавор енгиб ўтиб, юксак мақсад йўлида курашади ва ниятига етади. Бунинг учун кишида мустаҳкам ирода, сабр-тоқат, шижоат ва матонат бўлиши керак. Бу ҳақиқатни Миран Сахатов ҳаёти мисолида ҳам яққол кўриш мумкин.


Факт! "Сўғдиёна" ҳеч қачон "Навбаҳор" майдонида ғалаба қозонмаган\n1 май, 2019, 14:04\nТеглар:Суперлига | Сўғдиёна | Навбаҳор\nСуперлига 7-тури доирасида "Навбаҳор" ўз майдонида Жиззахнинг “Сўғдиёна” клубини қабул қилади.\nМазкур жамоалар Ўзбекистон чемпионатларининг Cуперлига (олий лига)сида ўзаро 46 марта учрашишган. Ушбу ўйинларнинг 23 тасида “Навбаҳор” ғалаба қозонган бўлса, “Сўғдиёна” 17 та баҳсда зафар қучган. Қолган 6 ўйинда дуранг қайд этилган. Тўплар нисбатидаги кўрсаткич 83-56, “Навбаҳор”фойдасига. Навбаҳор” ўзаро ўйинларда 75 очкони қўлга киритган бўлса, жиззахликлар ҳисобида 57 очко мавжуд.\n“Навбаҳор” – “Сўғдиёна” клублари ўртасидаги ўзаро учрашувлардаги энг йирик ҳисоб 1996 йили қайд этилган. Ўшанда "лочинлар" Наманганда жиззахликлар дарвозасига жавобсиз 7 та тўп киритишган эди. Сермаҳсуллик борасида эса 2000 ва 2014 йилги учрашувлар тарихда қолган. Эътиборлиси, ўша ўйинларда дарвозаларга тўққизтадан гол урилган.\n2000 йили Наманганда бўлиб ўтган учрашувда мезбонлар 6:3 ҳисобида зафар қучишган бўлса, 2014 йили Жиззахда ўтказилган баҳсда “Сўғдиёна” 5:4 ҳисобида ғалаба қозонганди.\n2018 йил - “Навбаҳор”- “Сўғдиёна” - 2:0\nЎзаро ўйинлар ҳақида факт: “Сўғдиёна” шу пайтгача “Навбаҳор” майдонида ғалаба қозона олмаган. Наманганда бўлиб ўтган учрашувларнинг 19 тасида “лочинлар” зафар қучишган бўлса, қолган 4та баҳсда жамоалар дурангга имзо чекишган.


Коронавирус респиратор касаллик эмас, қон-томир касаллиги бўлиши ҳам мумкин. Симптомлар қандай кетма-кетликда намоён бўлмоқда? - Daryo\n17:24, 29.11.2020 46454\n26 ноябрь куни Bussines Insider нашри COVID-19 билан оғриган беморлардаги касаллик ривожланишида симптомлар намоён бўлишининг кунлар бўйича тақсимланиши ҳақида мақола эълон қилди. Унда айтилишича, олимлар ва шифокорлар минглаб беморлардаги касаллик кечишини кузатиш орқали аксар беморларда кузатиладиган кундалик симптомлар кетма-кетлигини аниқлади. «Дарё» ушбу мақоланинг таржимасини тақдим этади.\nКасалликларни назорат ва профилактика қилиш маркази берган маълумотларга кўра, коронавирус билан касалланиш ҳолатларининг тахминан 40 фоизгача бўлган қисмида касаллик аломатлари сезилмасдан, 20 фоиз ҳолатларда эса касаллик оғир ва ўта оғир кўринишга ўтади. Коронавирус симптомлари кузатилаётган беморларда, одатда, дастлаб ҳарорат кўтарилиши ва йўтал пайдо бўлади. Бу белгилар томоқ оғриғи, бош оғриғи, мушаклардаги оғриқлар, кўнгил айниши ёки ич кетиши билан кечади (оғир ҳолатларда эса ошқозон-ичак фаолияти билан боғлиқ муаммолар инфекция тушган илк пайтлардаёқ намоён бўлиши мумкин).\nОғир ҳолатдаги беморларда дастлабки аломатлар пайдо бўлгандан кейинги касалликнинг бешинчи кунида вируснинг ўзига хос жиҳатларидан бири – нафас олишнинг қийинлашуви кузатила бошлайди.\nЛекин симптомлар кўпинча одамга вирус юқиши биланоқ юзага чиқмайди. Касалликларни назорат ва профилактика қилиш маркази маълумотларига қараганда, вируснинг ўртача инкубацион даври тўрт кундан беш кунгача бўлиши мумкин. Вирус юқтирган одамнинг ўзи мазкур давр мобайнида ўзининг касал эканини ҳали билмаслиги мумкин, лекин текширишлар шуни кўрсатмоқдаки, у вирусни бошқаларга юқтириб юрган бўлади.\nКунлар бўйича симптомларнинг намоён бўлиши\nЙил бошида Хитойда касаллик авж олган пайтда минглаб беморларнинг ҳолатини кузатишдан сўнг касалхоналарда COVID-19 билан оғриган беморларда кузатилган қатор симптомларнинг кунлар бўйича юзага чиқиш кетма-кетлиги аниқланган:\n1-кун: Симптомлар сезиларсиз бошланади. Беморда ҳарорат кўтарилади, кейин эса йўтал бошланади. Кам сонли одамларда бундан бир ёки икки кун аввал ич кетиши ёки кўнгил айниши кузатилган бўлади ва бу инфекциянинг нисбатан жиддий кўринишда эканининг белгиси бўлиши мумкин;\n3-кун: Бу дастлабки симптомлар намоён бўлган беморларнинг касалхонага ётқизиладиган ўртача вақти. Хитойнинг 550 га яқин касалхоналарида ўтказилган тадқиқотлар шуни кўрсатдики, беморларда пневмония ҳам айнан 3-куни ривожлана бошлади;\n5-кун: Оғир ҳолатларда симптомлар ёмонлашади. Беморларда, айниқса, қарияларда ва сурункали хасталиги бор касалларда нафас олишнинг қийинлашиши мумкин;\n7-кун: Ухань мисолида олганда, бу кун беморларнинг ўртача энг кечикиб шифохонага мурожаат қилган куни бўлди. Кўплаб беморларда шу куни нафас сиқилиши (ҳансираш) бошланди;\n8-кун: Кўпинча айнан шу кунга келиб, оғир ҳолатдаги беморларда нафас етишмовчилиги, пневмония ёки ўткир респиратор дистресс-синдром (ЎРДС) ривожлана бошлайди. ЎРДС аксар ҳолларда ўлим билан тугайди;\n9-кун: бу куни айрим беморларда организмнинг агрессив иммун жавоби туфайли шаклланган сепсис инфекция ривожланиши кузатилди;\n10-11 кунлар: Агар беморларда симптомларнинг ёмонлашуви кузатилса, шу кунлари касалликнинг авж олаётган пайти бўлади ва шу кунларда улар интенсив терапия бўлимларига жойлаштирилади. Касаллик енгил кечаётган беморлардан фарқли равишда, бундай оғир беморларда қориндаги оғриқлар ва иштаҳа йўқолиши юзага чиқади;\n12-кун: Касаллик бошланганига деярли икки ҳафта бўлган бу пайт айрим ҳолатларда беморларда ЎРДС деярли юзага келмаган бўлади. Ухандаги ҳолатлар бўйича тадқиқотлардан бирида беморларни интенсив терапия бўлимига ўтказилиши учун ўртача12 кун кетгани аниқланди. Тузалаётган беморларда ҳам 12-куни иситма чиқмай қолади;\n16-кун: Тузалаётган беморларда шу куни йўтал тўхтайди;\n17-21 кунлар: Уханда кузатилган ҳолатларда беморлар хасталик бошлангач, 2,5–3 ҳафтадан ўтиб ёки соғайиб кетган ва касалхонадан чиқган ёки вафот этган эди;\n19-кун: Беморларда ҳансираш ва нафас қисиши йўқолади;\n27-кун: Айрим беморлар касалхонада узоқроқ қолиб кетиши мумкин. Венчжоудаги беморларнинг касалхонада ўртача ётиш вақти 27 кунни ташкил қилди;\nФото: Bussines Insider\nЛекин беморга касалхонадан жавоб берилди дегани ундаги симптомлар бутунлай бартараф бўлди дегани ҳам эмас. Айрим беморларда ҳансираш, кўкрак қафасидаги оғриқ, кўнгил айниши, юрак уришининг тезлашуви ҳамда ҳид ва таъм сезмаслик сингари симптомлар бир неча ойгача кузатилгани хабар қилинди. Касалланган, лекин касалхонада ётмаган беморларда ҳам симптомлар сақланиб қолиши мумкин.\nКасалликларга қарши кураш ва профилактика маркази томонидан июль ойида берилган ҳисоботга кўра, 300 нафар симптоматик беморлардан 35 фоизида коронавирусга қарши тест мусбат чиққанидан кейинги икки ёки уч ҳафта ичида ҳам саломатлик аввалги ҳолатга қайтмади. Бир неча ҳафтадан кейин ўзини яхши ҳис қила бошлаган беморлар эса симптомлар тестдан кейинги 4–8 кун ичида ўтиб кетганини айтди. Уларнинг айтишича, ҳид ва таъм сезгисининг қайтиши учун ҳаммасидан ҳам кўпроқ вақт кетди ва бу ўртача саккиз кундан кейингина тикланди.\nCOVID-19 респиратор касаллик эмас, қон-томир касаллиги бўлиши ҳам мумкин\nКоронавирус энг аввало ўпкани зарарласа ҳам, лекин у юракни, буйракларни, жигар, мия ва ичакни ҳам зарарлаши мумкин. Айрим тадқиқотлар шуни кўрсатмоқдаки, COVID-19 респиратор хасталик бўлмай, қон-томир касаллиги бўлиши ҳам мумкин экан, яъни у томирлар орқали ҳам тарқалиши мумкин. Бу эса юрак етишмовчилиги ва инсульт сингари хасталиклар билан қўшимча муаммоларга сабаб бўлиши мумкин.\nНега айрим беморларда аҳвол ёмонлашаётгани борасида олимлар бир неча тахминларни илгари сурмоқда? Биринчидан, иммун тизими ўта кескин жавоб қайтармоқда ва «ситокин довули» келтириб чиқаряпти. Ситокин довули бу – организмга ўз ҳужайраларига зарар етказиш буйруғини берадиган кимёвий сигналларнинг бирдан чақнаб чиқишидир.\nЖонс Ҳопкинс Тиббиёт маркази пульмонологи, доктор Панагис Галиатос бу жараённи ер қимирлашига ўхшатди. Яъни бунда айрим одамлар ўлади ва уларни зилзиланинг ўзи ўлдирмайди, балки у туфайли қулаган бино босиб қолган бўлади. «Сиздаги инфекция бу сизнинг иммунтизимингиз учун зарбадир. Агар иммун тизими ёмон структураланган бўлса, зарбадан кейин у шунчаки қулайди», деган у.\nЭнг қаттиқ симптом: ҳансираш\nАйрим симптомларнинг пайдо бўлишидаги илк пайтлардаёқ жиддий эътибор талаб қилади. Инфекционист-врач Меган Коффе бу борада «Мен ҳар сафар энг биринчи бўлиб ҳансираш ҳақида сўрайман. Чунки ҳансираши бор беморга зудлик билан ёрдам кўрсатилиши шарт», деб айтди.\nЎРДС ривожланаётган беморлар учун эса интенсив терапия бўлимларида ўпкани сунъий вентиляция қилиш тақозо этилиши мумкин. Унинг айтишича, тузалиб чиққан беморлар ҳам реабилитация ва тикланиш учун яна кейинги бир ой дам олиши керак.\nКоронавирус инфекциясига шу каби ўртача рақамлар нуқтаи назаридан қаралиши сабабли, бу касалликнинг ночизиқли ривожланиши ҳақидаги факт кўздан панада қолиб кетиши, кўрсаткичлар аста-секин ёмонлашиб бориши мумкин. Улар кўтарилиб ва пасайиб туради ва бир куни яхши бўлса, кейинги куни ёмон бўлади.\n«Саломатчилигида муаммолари бўлган 80 ёшли эркак бу касалликда ўзини жуда яхши ҳис қилиши мумкин. Баъзан эса соғлигида ҳеч қандай муаммоси йўқ аёл буни енга олмаяпти», деб айтди яна у.\n10:52 Бугун 1349\nНеслиҳан Атагул касал бўлиб қолди, Киванч Татлитуғнинг янги сериалдаги партнёри. Турк киноси янгиликлари\n10:31 Бугун 5367\nЎқувчилари 8 км масофадаги мактабга эшакда қатнайдиган Чимбой тумани ҳокими Equinox харид қилмайдиган бўлди\n10:10 Бугун 3344\nИндонезиядаги зилзилада ҳалок бўлганлар сони 56 кишига етди\n10:07 Бугун 4756\n23:11, 15.01.2021 90395\n20:16, 15.01.2021 85940\n22:54, 15.01.2021 83882\n16:26, 15.01.2021 82451


Ўзбекистон Вазирлар Маҳкамасининг «Халқлар дўстлиги» кўкрак нишонини таъсис этиш тўғрисида»ги қарори қабул қилинди, деб хабар бермоқда «Дунё» АА мухбири.\nҚарорда маълум қилинишича, кўкрак нишони билан Ўзбекистонда яшаётган барча миллат ва элатларнинг вакиллари ўртасида миллатлараро дўстлик ва тотувлик муҳитининг мустаҳкамланишига муносиб ҳисса қўшган, миллий маданий марказлар ва дўстлик жамиятлари фаолияти самарадорлигини ошириш борасида фидокорона меҳнат қилган, шунингдек, хорижий мамлакатлар халқлари билан дўстлик ва ҳар тарафлама ҳамкорликни ривожлантиришда самарали натижаларга эришган маҳаллий ва хорижий давлат органлари ходимлари, нодавлат нотижорат ташкилотлари, тадбиркорлик субъектлари, ижтимоий соҳа ва оммавий ахборот воситалари вакиллари ҳамда чет элдаги ватандошлар тақдирланади.\nКўкрак нишони билан Ўзбекистон фуқаролари, чет эл фуқаролари ва фуқаролиги бўлмаган шахслар, шунингдек, маҳаллий ва хорижий ташкилотлар, нодавлат нотижорат ташкилотлари, ижодий жамоалар ҳамда бошқа юридик шахслар ҳам тақдирланиши мумкин.\nКўкрак нишони ҳар йили 30 июль — Халқлар дўстлиги куни арафасида Ўзбекистон Республикаси Вазирлар Маҳкамаси ҳузуридаги Миллатлараро муносабатлар ва хорижий мамлакатлар билан дўстлик алоқалари қўмитаси раиси (ёки унинг топшириғига мувофиқ бошқа масъул шахслар) томонидан тантанали вазиятда топширилади.\nНишон билан тақдирланганларга базавий ҳисоблаш миқдорининг тўрт баравари миқдорида бир марта тўланадиган пул мукофоти берилади.\n«Халқлар дўстлиги» кўкрак нишони диаметри 34 миллиметрли доира шаклида бўлиб, мис қотишмасидан тайёрланади.\nУнинг олд томони пастки қисми марказида кўтарилаётган қуёш нурлари ҳамда ҳилпираб турган Ўзбекистоннинг рангли байроғи фонида зарҳалланган Ўзбекистон харитаси ҳамда меридианлари ва параллелларини акс эттирган кўк рангдаги Ер шари тасвири жойлашган. Унинг юқори қисмида дўстлик ва эрксеварлик рамзи бўлган Ҳумо қуши тилла рангда тасвирланган.\nКўкрак нишони айланаси бўйлаб зарҳал ҳошияли оқ эмаль фонидаги доира билан ўралган. Айлананинг юқори қисмида ҳарфларининг баландлиги 3 миллиметр бўлган «XALQLAR DO‘STLIGI» сўзлари ёзилган. Унинг пастки четлари бўйлаб фахр-ифтихор ва шараф маъноларини ифода этувчи иккита дафна япроғи жойлаштирилган.\nКўкрак нишонининг орқа томонида Ўзбекистоннинг Давлат герби тасвирланган. Унинг қалинлиги — 2,5 миллиметр. Тасвирлар ва ёзувлар қабариқдир. Нишоннинг олд ва орқа томонларининг четлари қавариқ доира билан ўралган.


Риэлторлик фаолияти: Биринчи малака имти?они\nЗа этот месяц 16752\nГлавная Публикации о риэлторкой деятельности\nЗамира ТОЖИЕВА, газета “Биржа”\nДавлат мулки ?ўмитаси томонидан жорий йилнинг 20-21 июнь кунлари риэлторлик малака сертификатини олиш учун талабгор бўлган жисмоний шахслар малака имти?онидан ўтказилди.\nМаълумки, “Риэлторлик фаолияти тў?рисида”ги Ўзбекистон Республикаси ?онуни бугундан бошлаб кучга кирди. Мазкур ?онуннинг 5-моддасига мувофи?, кўчмас мулк бозорида фаолият юритувчи риэлтор малака сертификатига ва лицензияга эга бўлган, якка тадбиркорлик билан шу?улланувчи жисмоний шахс ?исобланади. Мазкур ?онун талабини бажариш ма?садида Давлат мулки ?ўмитаси томонидан ишлаб чи?илган ва жорий йилнинг 10 июнида Ўзбекистон Республикаси Адлия вазирлигида рўйхатга олинган “Риэлторнинг малака сертификатини бериш тартиби тў?рисида”ги низомда риэлторнинг малака имти?онини ўтказиш, малака сертифакатини бериш, унинг муддатини узайтириш, амал ?илишини тугатиш, уни бекор ?илиш тартиби белгиланди.\n?ужжатда ?айд этилишича, риэлторнинг малака сертификати риэлторлик ташкилотининг штатида бўлган ёки шу со?ада якка тадбиркорлик фаолиятини амалга оширадиган жисмоний шахс учун риэлторлик хизматини кўрсатиш ?у?у?ини берувчи ?ужжат ?исобланади. Албатта, бунда ушбу жисмоний шахс лицензияга ?ам эга бўлиши зарур. Малака сертификати 5 йилга берилади, унинг амал ?илиш муддати кейинги беш йилликларга узайтирилиши ?ам мумкин. Шу ўринда таъкидлаш керакки, малака сертификати эгаси бўлган жисмоний шахс ?ар йили 20 соатдан кам бўлмаган малака ошириш курсларида ў?иши шарт. Малака сертификати талабгор бўлган жисмоний шахс имти?ондан муваффа?иятли ўтгачгина берилади.\nНизомда малака имти?онини ўтказиш тартиблари хусусида баён ?илинган бўлиб, бундай сертификатни олишга талабгор бўлган жисмоний шахс биринчидан, ўрта махсус ёки олий маълумотли бўлиши керак. Бундай сертификатни олиш ма?садида бўлган талабгор Давлат мулки ?ўмитасига бу ?а?да ариза, ўзи ?а?идаги батафсил маълумотнома, шунингдек, паспорт нусхаси, ўрта ёки олий ў?ув юртидан берилган диплом нусхаси ?амда 3х4 ?ажмдаги уч дона фотосурат, махсус ў?ув курсини (100 соатлик) тугатганлиги тў?рисидаги гуво?нома ёки унинг нотариал тасди?ланган нусхасини та?дим этиши лозим. ?ужжатлар тўплами ?ўмита томонидан ариза тушганидан бошлаб 5 кунлик му?латда кўриб чи?илиб, талабгорнинг малака имти?онига киритилиши ёки киритилмаслиги ?а?ида ?арор ?абул ?илинади. Имти?онга ?ўйиладиган шахслар рўйхати махсус комиссияга берилади. Ушбу имти?он комиссиясининг таркиби ?амда иш тартиби Давлат мулки ?ўмитаси томонидан тасди?ланган. Ушбу ?ужжатда ?айд этилганидек, имти?он комиссияси томонидан малака имти?онини ўтказиш санаси, ва?ти, жойи ?а?идаги, имти?онга киритиладиган талабгорлар ?а?идаги ахборотлар ?ўмитанинг расмий веб-сайтига жойлаштирилиши таъминланди.\n– Риэлторлик малака сертификатини олишга талабгор бўлганларни имти?ондан ўтказиш жараёнигача ю?орида таъкидланган барча вазифаларни талаб даражасида амалга оширишга эътибор ?аратилди, – дейди Давлат мулки ?ўмитасининг Ба?олаш ва биржа ?амда риэлторлик фаолиятини лицензиялаш бош?армаси бошли?и Азиз Нагаев. – Мутахассисларимиз томонидан риэлторлик малака сертификатини олиш истагида бўлган жисмоний шахслар та?дим этган ?ужжатлар тўплами “Риэлторнинг малака сертификатини бериш тартиби тў?рисидаги” низом шартлари асосида ?абул ?илинди. Натижада 264 нафар ариза берган жисмоний шахснинг малака имти?онига киритилиши бўйича рўйхат тасди?ланди. Малака имти?они риэлторлик фаолиятининг меъёрий-?у?у?ий базаси, кўчмас мулк бозорида ахборот-масла?ат хизматлари, риэлторлик фаолиятининг ахборот таъминоти, риэлтор ва риэлторлик ташкилоти фаолиятининг ?у?у?ий жи?атлари, кўчмас мулк бозорида ахборот технологиялари, кўчмас мулк объектларига ва уларга бўлган ?у?у?ларга доир битимлар тузиш чо?ида воситачилик ?илиш, кўчмас мулк объектларининг ва уларга бўлган ?у?у?ларнинг савдосини ташкил этиш каби саккизта йўналишни ўзида акс эттирган камида 75 та савол компьютерлашган тест дастурига киритилган.\nШундай ?илиб, икки кун давом этган ва ?ар бир талабгор учун ажратилган 45 да?и?алик синов шу жойнинг ўзида ?а?и?ий билимдон риэлторларни ани?лаб берди. Компьютерлаштирилган тест саволларининг 80 фоизига тў?ри жавоб берган талабгорлар имти?ондан муваффа?иятли ўтган, деб ?исобланди. Умуман, берилган жавобларнинг ?ай даражада тў?ри ёки нотў?рилиги белгиланган ва?т ни?оясида мониторда ўз аксини топиб борди. Малака имти?они якуни бўйича риэлторлик малака сертифакатини олишга талабгор бўлганларнинг 122 нафари белгиланган тест саволларига ани? жавоб берганлиги ва синовдан муваффа?иятли ўтганлиги маълум бўлди. Я?ин кунларда имти?он натижалари тасди?лангач, уларга ДМ? томонидан риэлторнинг малака сертификати топширилиши кутилмо?да. Шу ўринда ?айд этиш керакки, малака сертификатининг бланкалари ?атъий ?исобда турадиган ?ужжат саналиб, у ?исобга олинганлик сериясига, тартиб ра?амига, ?имояланганлик даражасига эга. Бундай ?ужжат со?иби бўлиш арафасида турган мутахассисларнинг айримлари фикр-муло?азалари билан ?изи?дик.\nФазлиддин Фозилов: Биринчи навбатда шуни таъкидлаш керакки, имти?онни натижали топшириш учун бизга барча шароит яратиб берилди. Иккинчидан, ?абул ?илинган “Риэлторлик фаолияти тў?рисида”ги ?онун ва бир ?анча меъёрий ?ужжатлар билан ва?тида танишиб, унинг маъносини тў?ри тушуниш имти?он саволларига тў?ри жавоб беришим учун асосий омил бўлди. Энди эртага мижозларга хизмат ?илишда ?онун доирасида ишлашим учун ўзимда ишонч уй?онди. Бунинг учун ?онуний имкониятлар бор. Шу ўринда таъкидлаш керакки, ?онунда риэлторнинг ?ам, мижознинг ?ам ?а?-?у?у?лари билан бирга уларнинг мажбуриятлари ?ам белгиланган. Бу ?онун олдида ?амманинг баробарлигини кўрсатади.\nБотир Ра?матуллаев: Лицензия асосидаги фаолият, албатта, етарли билим эгаси бўлишни талаб ?илади. Шу ўринда мутахассислар учун ташкил этилган ?ис?а муддатли ў?ув курсларининг а?амиятини таъкидламо?чиман. Чунки, билимимни айни шундай курслар ор?али оширдим. ?озиргача ?ам кўчмас мулк бўйича консалтинг хизматини кўрсатаётган эдик. Энди корхонамиз фаолият тартибини кучга кирган янги ?онун талабларига мослаштиришимиз керак. Ўзимнинг ра?бар сифатида малака имти?онидан ўтганим бу бошланиши. ?онун доирасида ишлаш учун яна камида 2 нафар мутахассис малака имти?онидан ўтиб, риэлторлик сертификатига эга бўлиши керак. Уларни бу жараёнга тайёрлашимиз лозим.\nДар?а?и?ат, бўлиб ўтган имти?он мазкур жараённинг бошланиши. Бу борадаги меъёрий-?у?у?ий ?ужжатларга асосан, синовлар ?али давом этади. Риэлторлик со?аси билан бо?ли? ?онунчиликни мукаммал билиш эса бундай синовлардан муваффа?иятли ўтишнинг энг асосий омилидир.


16:47 / 20.05.2017\nТеннис бўйича жаҳоннинг иккинчи рақамли ракеткаси Серена Уильямсга ирқий нафрат туфайли дўконда чегирма беришдан бош тортишди.\nGianvito Rossi оёқ кийими дўкони собиқ ходими Уитни Уилберн ўз иш берувчисини афроамерикаликларга нисбатан совуқ муносабатда бўлгани учун судга берди.\n«Менинг раҳбарим Грейс Маззилли афроамерикаликларга ирқий нафратда эканини бир неча бор билдирган. Масалан, жаҳонга машҳур теннис юлдузи Серена Уильямс қиммат харидлар учун чегирма сўраганида, компания менежерлари спортчига нисбатан ирқий нуқтаи назардан қабул қилиш мумкин бўлмаган изоҳлар қилишган ҳамда бренд оёқ кийимини афроамерикаликлар кийиб юриши истамасликларини аниқ ва равшан билдиришган.\nМенежерлар Серенани ёқимсиз, деб аташди ва чегирмалар беришдан бош тортишди. Натижада Уильямс журналистлар билан мулоқотдан сўнг, барибир чегирма олди, бироқ бу нарх оқ танли юлдузларникига қараганда анча паст эди», - дея Уилберннинг сўзларини келтиради Tennis World.\nирқчилик Серена Уильямс


ГУГУРТ ҚУТИСИДАГИ ОҒУ » Хоразм вилояти ҳокимлиги\n25 июн 2020 10:48 Ҳоким қабулида муаммолар ҳал қилинди\n24 июн 2020 10:37 ҲАЗОРАСПЛИК ПИЛЛАКОРЛАР ВИЛОЯТДА БИРИНЧИЛАРДАН БЎЛИБ КАТТА МЕҲНАТ ҒАЛАБАСИГА ЭРИШДИ\nХоразм вилояти ҳокимлиги » Ўзбек тили » Фаолият » Медиа » Янгиликлар » ГУГУРТ ҚУТИСИДАГИ ОҒУ\nГУГУРТ ҚУТИСИДАГИ ОҒУ\nҲаётда ҳалол меҳнат қилган киши ҳамиша файзли, хотиржам турмуш кечиради. Оиласида аҳиллик, файзу баракат бўлади. Бироқ гоҳида оиласи, фарзандлари, яқинларини ўйламай қинғир ишларга қўл ураётганлар ҳам учрайди. Жумладан, ёши 40 дан ошган М.Т. ўз иш жойига эга бўлиб, хайдовчилик қилаётган бир пайтда ҳаёлига яна мўмай даромад орттириш келиб қолди. У собиқ “дўсти” Н.С.ни излаб, ундан боши оғриётганлигини ва “Гугурт қутисидан борми?” дея сўраб қолди. “Дўсти” ҳам унга йўқ демади. Шундай қилиб, М.Т. таниши Н.С.дан 2020 йил 23 январь куни “Спички” ёзувли гугурт қутиси солинган “марихуана” гиёҳвандлик воситасини 500.000 сўмга сотиб олиб, бир қисмини ёлғиз ўзи истеъмол қилиб, бир қисмини кейинчалик истеъмол қилиш учун олиб қўйди. Аммо иккала “дўст”нинг қинғир ишларидан ҳуқуқни муҳофаза қилиш ходимлари тезда хабар топди. Ва уларнинг қонунга зид ҳатти-ҳаракатлари чуқур ўрганилди.\nСуд жараёнида Н.С. ҳам М.Т.ни кўпдан танишини айтиб, унга гиёҳвандлик моддасини сотганлигини тан олди.\nТергов жараёнида яна бир нарса аниқландики, Н.С. уйда ҳам “марихуана” гиёҳвандлик воситасини сақлаб келган. Жорий йил 27 январь куни соат 13.00 да ҳуқуқни муҳофоза қилиш идоралари ходимлари тегишли тартибда Н.С.нинг уйини кўздан кечиришган. Минг афсуски, унинг уйи ертўласидан бир дона елим сумкага солинган “марихуана” гиёҳвандлик воситасини, уйининг айвонидан омборхонага тушиш учун мўлжалланган зинапоя остида бир дона “Vinograd” ёзувлари бўлган оқ рангли елим пакетга солинган “марихуана” гиёҳвандлик воситасини ва ёзги айвонининг ости кўздан кечирилганда, ғиштлар орасидан бир дона “Спички” ёзувли гугурт қутига солинган ҳамда бир дона дафтар варақига ўралган “марихуана” гиёҳвандлик воситасини ва шу ерни ўзида ғиштлар орасида “Спички” ёзувли гугурт қутисига солинган “каннабис” гиёҳвандлик ўсимлигининг борлиги аниқланиб, холислар иштирокида ҳужжатлаштирилди.\nБу жараёнда ҳам Н.С. турли баҳоналарни важ қилиб, “марихуана” гиёҳвандлик воситасини 10 йил олдин яшаш уйининг боғ қисмига экиб, ўзи истеъмол қилиш учун олиб қўйганлигини, ўсимлик уруғлари ҳам ўша пайти қолиб кетганлигини, бундан яшаш уйидагиларни хабари бўлмаганлигини, ушбу гиёҳвандлик воситасини сотиб ўтказиш нияти бўлмаганлигини, фақатгина ўзи истеъмол қилиш учун сақлаб қўйганлигини ва бошқа турли бахоналарни рўкач қилди. Бироқ гувоҳларнинг ва тегишли ўрганиш жараёнларининг якуний хулосалари Н.С.нинг кўпдан буён қинғир йўллардан юриб келаётганлиги аниқ мисолларда кўрсатиб берилди.\nСуд М.Т. ва Н.С.ларнинг қилган ишларини аниқ далиллар асосида фош қилди. Жиноятга жазо муқаррардир. Уларга қилмишларига яраша тегишли чоралар кўрилди.\nШу ўринда шуни алоҳида қайд этиш керакки, бугунги кунда гиёҳвандликнинг олдини олиш ва унга қарши кураш бўйича кескин чора-тадбирлар кўрилмоқда. Жумладан, “26 июнь – Халқаро гиёҳвандликка қарши кураш куни” муносабати билан ҳуқуқни муҳофаза қилиш идоралари, тиббиёт ҳодимлари иштирокида ўтказилган онлайн тадбирларда ушбу заҳри қотилнинг инсон ҳаётига, саломатлигига жиддий салбий таъсири тўғрисида кўргазмали воситалардан фойдаланган ҳолда тушунтириш, тарғибот ишлари олиб борилди.\nБугунги кунда ҳар биримиз атрофга янада ҳушёр, сергак қарашимиз, гиёҳвандликка қарши аёвсиз курашишимиз керак. Айниқса, аҳоли истиқомат жойларида маҳалла фуқаролар йиғинлари раислари, фаоллари ҳам бевосита гиёҳвандлик аср вабоси эканлиги тўғрисида тадбирларни мунтазам равишда ўтказиб туриши муҳимдир. Айниқса, тунги соатларда ҳар бир фуқаро ўз оиласи даврасида бўлиши, бўш вақтларини мазмунли, фойдали ўтказишлари зарур. Бу эса ҳар қандай салбий ҳатти-ҳаракатларни олдини олишда алоҳида аҳамият касб этади.\nЖ.И.Б Урганч шаҳар суди раиси.


Бир савол сўрасам: Гуноҳлар денгиз кўпигича бўлса ҳам кечирилишига сабаб бўладиган амални биласиз-ми?\n— “Зуҳо” сўзининг маъноси нима? Эшитишимча, Бамдод намозидан кейин Зуҳо намози ўқилар экан. Бу намоз нима учун ўқилади?\nАбу Ҳурайра розияллоҳу анҳудан ривоят қилинган ҳадисда бундай дейилади: “Албатта, жаннатда бир эшик бор. У “Зуҳо” деб номланади. Қиёмат куни бўлганда, бир жарчи нидо қилиб: “Зуҳо намозини доим ўқувчилар қани? Бу сизларнинг эшигингиздир. Унга Аллоҳнинг раҳмати ила киринглар”, дейди” (Имом Табароний ривояти)\nДругие материалы в этой категории: « Уламолар бир овоздан қабул қилган ақида\t«Ҳикматлар» да оналарнинг таърифлари »


Даҳшатли қотиллик: Она 1,5 ёш қизини дарёга ташлаб юборди - - - www.Voydoda.com - Развлекательный портал -\nДаҳшатли қотиллик: Она 1,5 ёш қизини дарёга ташлаб юборди\n25 Окт 2016(15:40)\nКеча, 24 октябрь куни тунда Қозоғистоннинг Иртиш дарёси бўйида даҳшатли қотиллик юз берди. Она ўз фарзандини дарёга ташлаб юборди. Бу ҳақда “Nur.kz” хабар бермоқда.\nМаълумотларга кўра, турмуш ўртоғи билан жанжаллашиб қолган 22 ёшли аёл Иртиш дарёси бўйига ўз жонига қасд қилиш ва қизини ҳам ўзи билан у дунёга олиб кетиш истагида келади. Аввал, у қизини дарёга ташлайди. Кейин эса ўзи тушмоқчи бўлади, аммо сўнгги дақиқада ўзини ўлдириш фикридан қайтади.\nКечадан бери қизалоқ ташлаб юборилган жойда полиция ва махсус қутқарув хизмати томонидан қидирув ишлари олиб борилмоқда. Қутқарувчилар Иртиш дарёсига 400 метр чуқургача тушишди, аммо қизалоқнинг жасади ҳозирча топилмади.\n“Биз атрофидаги ҳудудларни ҳам излаяпмиз. Кечадан бери водолазлар сув тубига, 400 метр чуқургача тушишди, аммо бирор натижа бўлгани йўқ. Қизалоқ жуда кичик, эндигина 1,5 ёш бўлса, сув жуда тез оқаяпти. Оқим уни узоққа олиб кетган бўлиши мумкин”, дейди қутқарувчилардан бири Ринат Бабажанов.\nАйни вақтда полиция қотил-онага нисбатан жиноят иши очилганини ва у 10 йилга озодликдан маҳрум этилишини маълум қилмоқда. Қурқарувчилар эса қизалоқнинг жасадини осон кечмаслигини айтишмоқда.\nТеги: Даҳшатли қотиллик: Она 1, 5 ёш қизини дарёга ташлаб юборди


"Энди жаҳон спорт майдонларида "ҳалол", "ғирром", "чала", "ёнбош" деган сўзлар жаранглаб ўзбек номини, Ўзбекистон номини дунёга тараннум этади"\n23 декабрь, 2017, 08:35 2660\nЯкунига етиб бораётган йилда ўзбекистонлик спортчилар бокс, дзюдо, таэквондо, оғир атлетика, эркин кураш, самбо бўйича ўтказилган турли халқаро мусобақаларда салмоқли ютуқларга эришдилар. 2017 йил айниқса ўзбек миллий кураши тарихида ёрқин саҳифа бўлди. Сентябрь ойида Туркманистонда бўлиб ўтган Осиё олимпия кенгаши Бош ассамблеяси йиғилишида ушбу миллий спорт турини Осиё ўйинлари дастурига киритиш ҳақида қарор қабул қилинди. Яъни 2018 йил Индонезияда бўлиб ўтадиган 18-Осиё ўйинларида қитъамиз спортчилари ўзбек миллий кураши бўйича ҳам ўзаро беллашадилар. Энди жаҳон спорт майдонларида "ҳалол", "ғирром", "чала", "ёнбош" деган сўзлар жаранглаб ўзбек номини, Ўзбекистон номини дунёга тараннум этади.\nАйни вақтда биз Ўзбекистон Миллий Олимпия қўмитасининг фаолиятини такомиллаштириш устида иш олиб бормоқдамиз. Бўлғуси халқаро олимпиада ўйинлари ва бошқа нуфули мусобақаларга тайёргарлик ишлари энди бутунлай янгича асосда йўлга қўйилади.\nБугун мана шу юксак минбардан туриб, барча спортчи ёшларимизга, уларнинг устоз ва мураббийларига миллий спортимизни ривожлантириш йўлидаги хизматлари учун катта миннатдорчилик билдириб, янги зафарлар тилашга рухсат бергайсиз.\n(Ўзбекистон Республикаси Президенти Шавкат Мирзиёевнинг Олий Мажлисга Мурожаатномасидан).


Ўзбек энди ҳашар қилмайдими?\n10 май 2021, Тошкент вақти: 09:41\nЎзбекистонда гувала думалатиб уй қуриш, ҳашар уюштириш эскилик сарқити бўлиб қоладиганга ўхшайди.\nҲашар - эскилик сарқити! Ҳар ҳолда Ўзбекистон президенти Ислом Каримовнинг 3 август куни эълон қилинган қарори матни билан танишиб чиққан одамнинг хаёлига ана шу фикр келиши мумкин.\nАгар қарор мазмунини тўғри тушунган бўлсак, бундан буён мамлакат қишлоқларида яшайдиганлар уй-жой қуриш учун нафақат ҳашар уюштирмайди, балки ўзларининг ҳам қўли лойга тегмайди.\n“Қишлоқ жойларда уй-жой қурилиши кўламини кенгайтиришга оид қўшимча чора-тадбирлар тўғрисида”ги қарорнинг матни анча катта.\nМазмуни будир: “Қишлоқ қурилиш банк” уй-жой қурувчига кредит ажратади; уй-жой қурувчи ер участкасини ва намунавий лойиҳани танлаб “Қишлоқ қурилиш банк” қошида ташкил этилажак “Қишлоқ қурилиш инвест” инжиниринг компаниясига топширади; “Қишлоқ қурилиш инвест” уй-жойни қуриб, уй-жой қурувчига “тайёр ҳолда топширади”.\nХўш, ўзбекистонлик бундай тартиб жорий этилаётганидан суюнсинми ё хафа бўлсинми?\nДавлатнинг “намунавий лойиҳаси” бўйича бекаму-кўст уй қуришга, ҳатто кредит берилган тақдирда ҳам (ахир кредитни қайтариш ҳам борку?!), қурби етмайдиганларга ўзи бола-чақаси билан гувала думалатиб бир том ёпиб олишига рухсат берадиларми?\nБу саволларни бериш учун кун бўйи “Қишлоқ қурилиш банк” билан боғланишга қилган ҳаракатларимиздан иш чиқмади – телефон гўшагини биров кўтармади.\nБироқ, президент Каримовнинг яқинда Наманганда айтган мана бу гапларини қарор шарҳи сифатида қабул қилиш мумкин:\n- Қишлоқнинг қиëфасини ўзгартириш. Қиëфа деганда одам яшайдиган жойларни айтмоқчиман. Нима бўлаяпти? Мен минг бор айтганман¸ қайси вилоятга бормасам¸ эй барака топгур¸ уйингни шундай қуришинг керакки¸ етти пуштингга етиши керак. Нафақат ўзинг роҳат қилишинг керак¸ нафақат болаларининг дарс тайëрлашда қанақадир ëруғ уйларда ўтиришда¸ қандайдир замонавий бир шароитда яшашга албатта муносиб бўлиши керак.\nБу гапларни айтганидан кўп ўтмай Ўзбекистон президенти бугун ўрганаётганимиз қарорни имзолади.\nЎзини Карим ака, деб таништирган сирдарёлик тингловчимизнинг сўзларига қараганда, президент қарорида назарда тутилган чора-тадбирлар ҳужжат имзолангунга қадар бошланган. У яқинда “Қишлоқ қурилиш банки”да бўлганини, банк уй-жой қуриш учун кредит ажратиши мумкинлигини билганини айтди.\n- Мисол учун битта проект 40 миллион бўладиган бўлса¸ ўшанинг 75 фоизни банк кредит билан таъминлайди. Лекин кредит олувчининг қўлига берилмайди. Белгиланган қурилиш ташкилотларига пуллар ўтказиб берилиб¸ ўшалар томонидан сметада кўрсатилган ҳолатда иморатлар қуриб берилади деган фикрларни билдиришди¸ - дейди Карим ака.\nХудди қарордаги гапни айтаяпти Карим ака.\n- Лойиҳаларни ҳам кўрдим, дедингиз, улардан бирини тасвирлаб беринг, - деб илтимос қилдик Карим акадан.\n- Биз кўрган лойиҳаларнинг ичида бир қаватлиси ҳам¸ икки қаватлиси ҳам бор эди. Ҳозир мен биттасини мисол келтириб айтаман. Бир қаватли лойиҳа чиройли замонавий типда кўрсатилган. Лойиҳанинг қиймати 38 миллион сўм¸- дейди Карим ака.\nДемак, Карим ака айтаётган лойиҳа қиймати - 38 миллион сўмнинг 75 фоизи – 28 миллион 500 сўмини “Қишлоқ қурилиш банки” уй қурувчига беради.\nАниқроғи, ўша пулни чап чўнтагидан ўнг чўнтаги – ўзи тузадиган “Қишлоқ қурилиш инвест” инжиниринг компаниясига ўтказиб беради.\nБу уй қурувчи учун қулайми, қулай эмасми? Қурилишни молиялашнинг бу усулидан уй қурувчи ютадими, ютқазадими?\nБу саволларга ҳозирдан жавоб бериш қийин – иш энди бошланаяпти.\nБироқ мамлакат бўйлаб бир монополист пайдо бўлаётгани, бу монополист 2014 йилгача барча солиқлардан озод қилинаётгани (қарорнинг 8-банди), уй-жой қурувчи танлаш ҳуқуқидан маҳрум этилаётгани кишини ўйлантиради.\nЎзбекистонлик бир ҳуқуқшунос масаланинг мана шу – ҳуқуқий жиҳатларини ўрганиб, ўз фикрини билдиришга ваъда берди.\nЎзини Алижон, деб таништирган водийлик бир қурувчи-муҳандис эса, қарорда назарда тутилган тартибга тўла амал қилингудай бўлса, уй қурувчи ютади, деган фикрни билдирди.\n- Пилус-минусини олганда ҳукумат қилгани яхши. Фақат бу ерда заказчик орқали контрол қаттиқ бўлиши керак. Проектга рози бўлиб¸ экспертизалардан ўтказиб¸ бу қоидалар эскидан бор¸ буни берсам¸ ўзлари солиб бериб қўяди деб эътибор бермаса¸ улар ҳамма ëқдан эконом қилиб юбориши мумкин. 1000 та ғиштнинг ўрнига 700-800 та уриб қўяди. У ғишт сонига қарамайдию¸ обëмни берса бўлди-да. Контрол қаттиқ бўлиши керак¸- дейди қурувчи-муҳандис Алижон ака.\nСирдарёлик Карим ака ҳам “агар “Қишлоқ қурилиш банк” “чўталсиз” кредит берсаю¸ “Қишлоқ қурилиш инвест” уйни ўз вақтида сифатли қуриб берса, бундай имкониятдан нега фойдаланмай”, деди.\nЎзбекистонлик минглаб Карим акалар хомтама бўлмаяптиларми?\nБу савол жавоби ҳадемай, жорий йил охиригачаёқ аён бўлиб қолади.


“Ҳақ сўз”нинг қайтиши\n23 январ 2021, Тошкент вақти: 23:15\nРоса ўн йиллик танаффусдан сўнг Тожикистондаги Ўзбеклар жамиятининг “Ҳақ сўз” газетаси қайта дунё юзини кўрди.\n“Ҳақ сўз” газетаси ўтган асрнинг 90-йиллари бошида Тожикистон Адлия вазирлиги қайдидан ўтиб, тахминан ўн йил давомида тожикистонлик ўзбеклар ва улар қатори бу мамлакатдаги бошқа миллат ва элатларнинг ижтимоий-иқтисодий муаммолари ва сиёсий мавзуларни очиқ-ошкор ёритиб турди. Лекин, Ғойибовнинг қайд этишича, Тожикистондаги Ўзбеклар жамиятининг фаолияти сустлашгани ортидан “Ҳақ сўз” рўзномаси ҳам тўхтаб қолганди.\nОрадан ўн йил вақт ўтиб “Ҳақ сўз” иккинчи марта давлат қайдидан ўтди.\n“Ҳақ сўз” газетаси бош муҳаррири вазифасини бажарувчи Отабек Ғойибов.\nОтабек Ғойибовнинг Озодликка билдиришича, Ўзбеклар жамиятига мурожаат қилганларнинг жуда кўпчилиги газетага янги ном берилиши таклифини ўртага ташлаган, бироқ жамият фаоллари газетанинг эски номи билан чиқишини маъқул топган.\n- Газетамизнинг шу ном билан чиқишида ва унда хизмат қилган Ҳомиджон ака Ҳакимовнинг хотираси учун, қолаверса, газетамиз бундан кейин ҳам фақат ҳақ сўзни айтиб келишини назарга олган ҳолда, биз газета ўз номида қолишини маъқул кўрдик, - дейди Отабек Ғойибов.\nИжтимоий-сиёсий, адабий-бадиий мавзуларни ўз саҳифаларида ёритган “Ҳақ сўз” газетасининг қайта нашрдан чиқарилиши аксарият тожикистонлик ўзбеклар томонидан олқишланмоқда.\nКекса журналист Нўъмонжон Фахриддинов мазкур газетанинг маҳаллий ўзбеклар учун аҳамияти катта эканини айтади.\n- Биринчидан, уч-тўрт киши ойлик олиб ишлайдиган иш жойига эга бўлади, иккинчидан, жамият олиб бораётган иш фаолияти бўйича республика аҳолиси, жумладан, ўзбеклар кенг хабардор бўлади. Учинчидан, бошқа давлатларга ҳам бу газета юбориб турилса, миллий масалалар билан шуғулланувчи ташкилотлар тожикистонлик ўзбеклар аҳволидан хабардор бўлиб туради. Бу жудаям яхши нарса, - дейди Фахриддинов.\n23 апрел куни Тожикистоннинг бир қатор туман ва шаҳарлари аҳолиси орасида тарқатилган “Ҳақ сўз” газетасининг биринчи сонида сўнгги бир ҳафта давомида жамиятда кузатилган воқеа-ҳодисалар, таҳлилий мақолалар, ёш ижодкорлар қаламига мансуб шеър ва ҳикоялар ўрин олган.\nХатлон вилоятининг Панж туманидан бўлган Зайтуна Қаландарова газетанинг биринчи саҳифасида президент Имомали Раҳмондан келтирилган “Алишер Навоийдан, Зулфиядан шеър айтинг” иқтибосдан жуда таъсирланганини айтади.\n- Ўзбек билан тожик бир халқ, деб биламан. Аввал “сен ўзбексан” ёки “сен тожиксан” деган гаплар йўқ эди. Бу ярамас калималар кейинчалик пайдо бўлди. Айрим калтафаҳм одамлар, маҳаллий мулозимларнинг ўйламай гапиришидан кейин бу гаплар пайдо бўлди. “Ҳақ сўз” саҳифасида Ваҳдат туманида бир қишлоқ раисининг қарори билан бутун бошли бир ўзбек мактабининг мажбуран тожиклаштирилгани ҳақидаги мақолани ўқиб, роса эзилдим. Ана шундай нотўғри қарорлар бизни ажратиб ташлайди. Давлат раҳбари, қонунларимиз ҳар бир миллат, элат ўз она тилида билим олишини кафолатлаган. Ростини айтсам, бу газета очиқча таҳлили билан менга роса ёқди, - дейди собиқ депутат Зайтуна хоним.\n“Ҳақ сўз” масъулларининг айтишича, газета ҳозирча бир минг нусхада чоп этилмоқда, аммо кейинчалик талаб-эҳтиёжни назарга олган ҳолда, газета адади яна кўпайтирилиши мумкин.\nТожикистондаги Ўзбеклар жамияти бу мамлакатда давлат қайдидан ўтган бошқа миллий озчилик вакилларининг нодавлат ташкилотларидан фарқли ўлароқ ўз нашрига эга бўлган ягона тузилмадир.


Келин қайнонасининг салкам 30 миллион сўмлик тақинчоқларини ўғирлади - zarnews.uz\nБухоро вилоятининг Когон шаҳрида бир келиннинг кирдикорлари ошкор этилди.\nБухоро вилояти ИИБ хабарига кўра, 27 сентябрь куни номаълум шахс Когон шаҳар Махтумқули маҳалласида яшовчи нафақадаги фуқаро С.М.га тегишли жами 29 700 000 сўмлик 11 турдаги тилла-тақинчоқларини яширин равишда ўғирлаб кетган.\nОлиб борилган тезкор суриштирув ҳаракатлари натижасида ушбу жиноятни шу манзилда яшовчи, фуқаро С.М.нинг келини А.С. содир қилганлиги аниқланган. Ашёвий далиллар тегишли тартибда тўлиқ ҳужжатлаштириб олинган.\nМазкур ҳолат юзасидан А.С.га нисбатан ЖКнинг 169-моддаси 2-қисми тегишли бандлари билан қўзғатилган.\nТеглар: ўғирлик келин тақинчоқлар\nФуқароларнинг пластик карталаридан 30 миллионга яқин пулларни ўғирлаган талаба ушланди\n27 ёшли йигит ўғирлик содир этаётганда қўлга тушди\nИжарада турган аёл ўғирликда гумонланиб қўлга олинди\n10-синф ўқувчиси 34 ёшдаги шахс билан юк вагондан тахта ўғирлагани аниқланди\nМасжидда ўғрилик қилганликда гумонланаётган 22 ёшли йигит қўлга олинди\nКоллежлар мактабларга берилди\nУргутдаги коллеж ўрнида СамДУ филиали ташкил этилади\nБош прокуратура қамоқхонада вафот этган махкум юзасидан баёнот берди


"Зенит" мухлислари ЦСКАнинг қора танли футболчиси жароҳат олганида "Негрни ўлдиришди" қўшиғини куйлашди » Скачать музыку бесплатно новинки музыки 2016-2017\nКомментариев: 0 Просмотров: 247 Дата: 3-05-2016, 00:58 "Зенит" жамоаси мухлислари Россия Кубоги финалида ЦСКА жамоаси ҳужумчиси Аарон Оланарега ёмон муносабатда бўлишди. Нигериялик 21 ёшли футболчи ўйиннинг 34-дақиқасида Аксел Витсел билан тўқнашувда жароҳат олгач, бу ҳодисага нисбатан "Зенит" мухлислари "Запрещенные барабанщики" гуруҳининг "Негрни ўлдиришди" қўшиғини куйлашди. Жароҳат олган футболчи ўйинни давом эттиришга қарор қилди ва тиззаси боғланган ҳолда ўйнаб, 37-дақиқада гол урди ва ҳисобни тенглаштирди. У голини сальто отиб нишонлади. Лекин шундан 2 дақиқа ўтиб, "Зенит"нинг бошқа футболчиси Доменик Кришито билан тўп учун кураш вақтида оёғини хато ташлади ва жароҳат туфайли майдонни тарк этишга мажбур бўлди. Унинг ўрнини Кирилл Панченко эгаллади. Оланаренинг тизза қопқаси чиқиб кетган бўлиши мумкин. Шунингдек, унинг бўғимларида шикастланиш қайд этилиши мумкин. Оланаре қишки трансферлар вақтида Хитойнинг "Гуанчжоу Фули" жамоасидан ижарага олинганди. - деб хабар бермоқда Stadion.uz нашри.


Ярим асрдан ошиқ вақтдан буён аёллар хипчабел бўлиш умидида чамбараклар ёрдамига мурожаат қилиб келишмоқда. Кимгадир у фойда берса, бошқалар умуман бесамар, дея таърифлашади. Шифокорлар эса бир қарашда беозоргина кўринган восита саломатликка зиён етказиши мумкинлигини таъкидлашмоқда. Бугунги кунда чамбаракларнинг уқалайдиган, тишли, ичи қум билан тўлдирилган ва ҳатто, сарфлаётган калорияларингизни ҳисоблаб турадиган турларини ҳам учратишингиз мумкин. Хуш уларнинг қай бири афзал? Қарши кўрсатмалар ҳам борми?\nOғир дегани, яхши дегани эмас\nДўкон раcталарида 500 грамдан 3 килограммгача оғирликка эга чамбаракларни учратишингиз мумкин. Оғирроғининг натижаси самаралироқ бўлади, деган ўй билан танламаганингиз маъқул. Акс ҳолда танангизга зиён етказиб қўясиз. Яхшиси, 1-1,5 кг. оғирликдагисига диққат қилинг. Яна унинг баландлиги энг пастки қовурғангиз жойлашган нуқтага тўғри келса, нур устига аъло нур.\nТавсиямиз чамбаракни фақатгина бир томонга эмас, аввал соат йўналиши бўйлаб, кейин соат йўналишига қарши айлантиринг. Дугонангиз билан телефонда гаплашиш ёки севимли сериалингизни томоша қилиш давомида чамбаракни айлантиришни 5 дақиқадан бошлаб аста-секинлик билан 30 дақиқага етказсангиз, бир ой давомида белдаги ортиқча сантиметрлардан халос бўла оласиз. Яна бир муҳим қоидани эслатиб ўтишни истардик, машғулот давомида қўлларингизни кўтариб, бошнинг орқа томонида жипслаштиринг. Шунда тезроқ натижага эришасиз. Бу ишда энг муҳими, эринчоқлик қилмасдан, мунтазам шуғулланишдир. Ҳисоб-китобларга кўра, ярим соат давомида чамбарак айлантирсангиз, худди шунча вақт югургандек қувват сарфлар экансиз.\nАсосий эмас, қўшимча воситангизга айлансин\nАйтиб ўтишимиз лозимки, ҳар қандай ҳолатда ҳам чамбарак¬лар фақат бел мушакларигагина таъсир кўрсатиб, уларни бироз таранглаштириш хусусиятига эга. Агар бутун организмдаги ортиқча сантиметрлардан халос бўлишни истасангиз, албатта, таомномангизга ўзгартириш киритишингиз ва спорт билан мунтазам шуғулланишингиз лозим. Чамбараклардан эса ёрдамчи восита сифатида фойдалансангиз бўлади. Чунки улар бевосита ёғларни эрита олмайди, шунчаки мунтазам айлантиришингиз ҳисобига белда тўпланган суюқликни ҳайдайди. Машғулотни тўхтатиб қўйсангиз, суюқлик яна тўпланиши мумкин. Шунинг учун ҳам чамбарак айлантириб, 5-6 килограмм ортиқча вазндан халос бўлишнинг имкони йўқ.\nЭҳтиёт бўлинг, аёллар!\nАйтишларича, оғирлик қанчалик юқори бўлса, натижа ҳам шунчалик сезиларли бўлармиш. Биз эса чамбаракнинг оғирлигига яраша сурункали бел оғриғини орттириб олишингиз эҳтимоли ҳам ортади, деймиз. Шунингдек, ҳомиладорлик ва туғруқдан кейинги олти ой давомида ҳам чамбараклар ҳақида бутунлай унутинг. Яна ичи қум билан тўлдирилган, вазни 2 килограмдан ортиқ турлари буйрак, сийдик қопи ва бачадонни эзиб қўйишини инобатга олинг. Қолаверса, бел соҳасини моматалоқ қилиб, умуртқа поғонасига ҳам зиён етказади. Айниқса, умуртқалараро диск чурраси ва умуртқа поғонасида муаммолари мавжуд хонимлар озишнинг бошқа йўлларини излаганлари афзал.


Истеъмолчилар фойдасига 10 млрд сўм ундирилди | Azon.uz - Ахборот-таҳлилий портал\nИстеъмолчилар фойдасига 10 млрд сўм ундирилди\n581 15:40 24.01.2020\nЎзбекистон истеъмолчилар ҳуқуқини ҳимоя қилиш жамиятлари федерацияси 2019 йилда истеъмолчилар фойдасига 10 миллиард сўмдан ортиқ маблағни ундирилганини маълум қилган.\nХабар берилишича, Ўзбекистон истеъмолчилар ҳуқуқларини ҳимоя қилиш жамиятлари федерацияси ва унинг ҳудудий тузилмалари ҳамда туман, шаҳар жамиятларига 2019 йилда истеъмолчилардан жами 10261 та мурожаат келиб тушган.\nФедерацияга келиб тушган 1646 та электрон мурожаатнинг 1408 таси «Президентга мурожаат портали», 233 таси Давлат хизматлари ягона интерактив поратли орқали Бош прокуратура томонидан белгиланган тартибда кўриб чиқиш учун йўлланган.\nЖумладан, 2019 йилда фуқароларнинг мурожаатларини ўрганиб, соҳалар кесимида таҳлил қилинганда истеъмолчилардан келиб тушган мурожаатларнинг катта қисми савдо соҳасига тегишли экани маълум бўлган. Шунингдек, газ, электр , сув ва коммунал хизматларнинг фаолиятидан норози бўлган мурожаатлар келиб тушган.\nМазкур ариза ва шикоятларнинг 9736 таси яъни, 94,9 фоизи ижобий ҳал этилиши натижасида истеъмолчилар фойдасига жами 10 миллиард сўмдан ортиқроқ маблағ ундириб берилган.\nТаҳририятдан: Ноҳақ олинган маблағларнинг ҳақнинг қарор топишидек кўринса ҳам, масаланинг бошқа томони бор. Нега ёқилмаган газ, электр учун МИБ ходими фуқарони ортиқча тўлашга мажбур этди? Бу ходимларнинг саводсизлигими ёки “билса ҳазил, билмаса чин” қабилидаги ишми? Нега шу тўловларни бутун дунёдагидек муаммосиз қилишнинг иложи йўқ? Ўз ҳақини қайтариб олиш учун албатта бирор жойга арз қилиш керакми?\nҲали бу ариза ёзиб ҳақини олганлари. Ариза ёзмаганлар, ҳақини олмаганлар бундан ҳам кўп бўлса керак...\nЎзбекистон Президент жарима инсон ҳуқуқлари Махсус\n2186 16:27 17.09.2020\nХушхабар: Хоразмда янги масжид қурилмоқда\n522 10:05 16.09.2020\n3994 11:00 11.09.2020\nВазир: «...Мактабларда коронавирус юқмайди деб кафолат беролмаймиз!»\n530 11:08 09.09.2020\n1338 14:05 08.09.2020\n442 18:35 07.09.2020


ЎзА - Пентагон “Huawei” ва ZTE смартфонлари сотувига тақиқ қўйди\nПентагон “Huawei” ва ZTE смартфонлари сотувига тақиқ қўйди\n03.05.2018 15:20 Чоп этиш версияси\nАҚШ мудофаа вазирлиги мамлакат ҳарбий базаларидаги савдо шохобчаларида Хитой компаниялари “Huawei” ва ZTEда ишлаб чиқарган смартфонларни сотишни тақиқлади.\nБу ҳақда “The Wall Street Journal” нашри хабар беради.\nПентагон вакили Дейв Истберннинг изоҳлашича, “Huawei” ва ZTE қурилмалари ҳарбийлар, вазирлик маълумотлари ва фаолиятига хавф солади. Шу боисдан ҳарбий савдо шохобчаларида смартфонларни сотишни давом эттириш ақлсизликдан бошқа нарса эмас.\nМаълум бўлишича, Пентагоннинг АҚШ ҳарбий базалардаги савдо шохобчаларда “Huawei” ва ZTE смартфонларини сотишни тақиқлаш ҳақидаги буйруғи ўтган ҳафтада чиққан. Тақиқлов мобил интернетга мўлжалланган модемлар ва уяли алоқанинг бошқа қурилмаларига ҳам тегишлидир. Аммо, нашрнинг ёзишича, вазирлик ходимлари ишда “Huawei” ва ZTEга тегишли уяли алоқа қурилмаларини ишлатишда давом этиши мумкин.\nАввалроқ АҚШ Федерал қидирув бюроси, Марказий разведка бошқармаси ва миллий хавфсизлик агентлиги америкаликларга “Huawei” ва ZTE маҳсулотларидан фойдаланмасликни тавсия қилгани ҳақида ОАВ хабар тарқатган эди. ФҚБ, МРБ ва МХА мазкур компаниялар смартфонлари Қўшма Штатлар аҳолиси хавфсизлигига таҳдид солади, деб ҳисоблар экан.\nКиберхавфсизлик Вашингтон ва Пекин муносабатларида энг муаммоли ва ечим топмаётган масалалардан биридир. Боиси, АҚШ Хитойни хакерлар хужумида доим айблаб келса, ХХР ўз навбатида айбловни асоссиз, деб ҳисоблаб, уни рад этиб келади.


«ПОЛЕ ЧУДЕС»НИНГ СИРИ ФОШ БЎЛДИ - AUZ.UZ\n«ПОЛЕ ЧУДЕС»НИНГ СИРИ ФОШ БЎЛДИ\nДунёнинг ҳамма бурчакларида миллионлаб мухлисларга эга "Поле чудес" ("Мўъжизалар майдончаси") телекўрсатувининг бошловчиси Леонид Якубович Baltkom радиосига берган интервьюсида ўз фаолияти сирлари ҳақида гапирди, дея хабар берди РИА Новости.\nТелебошловчининг тан олишича, у ҳеч қачон ўзи бошловчилик қиладиган кўрсатувни телевизор орқали томоша қилмаган. У мазкур кўрсатувни ҳанузгача эфирдан тушмай келаётганига ҳам аниқ билмайди.\nСуҳбат жараёнида Якубович, ҳар сафар "Мотор!" буйруғи берилиши ҳамон, у бундан бошқача лаззатланишини таъкидлади. Унинг айтишича, телетомошабинлар суратга олиш майдонида ҳукм сурадиган муҳитни барибир тўлиқ ҳис қила олмайдилар.\n- Одамлар залда жуда хурсанд ўтиришади, кулишади, кўрсатув иштирокчилари ҳазил қиладилар, аммо эфирга буларнинг бир қисми олиб чиқилади, холос. Асосан, бу "савол-жавоблар" бўлади.\n"Монтаж" деб номланувчи буюк ва шу билан бирга қайғули бир тушунча бор. Кўрсатувдаги илиқлик, хо-холаб кулишлар ва юмор баъзан қирқиб ташланади. Бу эса, албатта, кўрсатув кайфиятига ўз таъсирини кўрсатади", - дея қўшимча қилди Якубович.\nТаъкидлаш жоизки, капитал-шоу "Поле чудес"1990 йилдан буён экрандан тушмай келмоқда. Биринчи бошловчиси Владислав Листьев бўлган мазкур кўрсатув гоҳ пайшанба, гоҳ сешанба кунлари экранга чиққан бўлса, 1991 йилнинг 7 июнидан ҳозирга қадар - ҳар жума кечқурун мухлислар эътиборига ҳавола этиляпти. Леонид Якубович ўзининг биринчи эфирини 1991 йилнинг 22 ноябрида бошлаган.


Ўзбекистонда Бутун дунё диабетга қарши кураш куни ўтказилди\n19:38 / 14.11.2015\nБугун, 14 ноябрь куни Ўзбекистонда ҳам Бутун дунё диабетга қарши кураш куни ўтказилди. Бу кун 1991 йилда Халқаро диабет федерацияси ва Бутун дунё соғлиқни сақлаш ташкилоти ҳамкорлигида алоҳида кун сифатида белгилаб олинганди.\nБу куннинг танланишига 1891 йилда Фредерик Бантинг томонидан инсулин кашф қилингани асос бўлган.\n2007 йилдан буён бу кун БМТ таркибидаги барча мамлакатларда ўтказиб келинади.\nМаълумотларга кўра, ҳозирда дунёда 400 миллиондан ортиқ киши қандли диабет билан хасталанган.\nБугун Республика ихтисослаштирилган эндокринология илмий-амалий тиббиёт марказида, шунингдек, барча вилоят эндокринология диспансерларида очиқ эшиклар куни ташкил этилди. Барча истовчилар қандли диабет бўйича зарур маслаҳат ва ташхис ёрдамини олишди.\nДиабетга қарши кураш ойлиги доирасида Тошкентнинг Юнусобод туманидаги 52-оилавий поликлиникада, Ўзбекистон хотин-қизлар қўмитасида, Боровский ва Охунбобоев номидаги тиббиёт коллежларида скрининг кунлари уюштирилиб, марказ мутахассислари хавф гуруҳига кирувчи аҳолини тиббий кўрикдан ўтказилиш белгиланган.


Ҳиндистонлик боксчи: «Бектемир Мелиқўзиев бир йил ичида катта ўсишга эришгани кўриниб турибди»\n10:02 / 19.08.2016 13891\nРио-де-Жанейро шаҳрида давом этаётган Олимпиада ўйинларининг бокс баҳсларида -75 кг вазн тоифасида иштирок этиб, чорак финалда мусобақа билан хайрлашган ҳиндистонлик Викаш Кришан муваффақиятсизлигига сабабларни изоҳлай туриб, ўзини мағлуб этган ўзбекистонлик Бектемир Мелиқўзиевга юқори баҳо берди.\n«Мен жангда иложи борича рақибга имконият бермасликка ҳаракат қилдим. Биринчи раундда имкон қадар клинчда ишлашга интилдим, аммо бу ҳаракатим ўхшамади. Мелиқўзиев биринчи раундни ютгач, қолган вақтда бу устунликни йўққа чиқаришнинг иложи бўлмади ва мағлубиятни тан олишга мажбур бўлдим.\nМен асосий қуроли чап қўли бўлган боксчиларга тайёрлана олмадим. Ҳиндистонда муносиб рақиб йўқ. Ўзбекистондаги чемпионатларга бориб шундай рақиблар билан жанг қилишимга рухсат бўлмади.\nЖангда Бектемирдан кўра яхши ҳаракат қила олмадим. Мен унинг чап қўли олдида ожиз эдим. Иложи борича ўнг ва чап қўлларни ишга солиб натижага эришишни истагандим, буни уддалай олмадим, у эса жангда устунлик қилди.\nЎтган йили Таиландда ўтган Осиё чемпионатида унга ютқазганимдан кейин ўзбекистонлик боксчи янада ўсишга эришибди. Айниқса, унинг тезлигида бу яққол кўзга ташланган. Умуман ўзбекистонликлар Олимпиадага бизга қараганда анча яхши тайёргарлик кўрган.\nМен ҳар доим Ҳиндистон мустақиллик байрамига медаль улашиш учун ҳаракат қилганман. Бу йил мустақилликнинг 70 йиллигига олимпиада медалини совға қилишни истагандим. Бунинг имкони бўлмади. Жуда афсусдаман», дея Викашнинг сўзларидан иқтибос келтиради F Sports нашри.\nЭслатиб ўтамиз, -75 кг вазн тоифасидаги Бектемир Мелиқўзиев ва ҳиндистонлик Викаш Кришан ўртасидаги чорак финал баҳсида ўзбекистонлик боксчи 30:26, 30:26, 30:27 ҳисобларида ғалаба қозонганди.\nКеча бўлиб ўтган ярим финал жангида Мелиқўзиев мексикалик Мисаел Родригезни 30:27, 30:27, 29:28 ҳисобларида енгиб, финалга йўлланма олди. Финалда Бектемирга кубалик амалдаги жаҳон чемпиони Арлен Лопез рақиблик қилади. Боксчиларнинг ўртасидаги сўнгги жанг ўтган йили Доҳадаги жаҳон чемпионати финалида кечган ва унда кубалик боксчи очколар ҳисобида устун келганди.\nЎзбекистонлик боксчилар «Президенти кубоги» халқаро турнирида иштирок этишди